Itziar Aguirre / Sukaldaria - Elkarrizketa - Euskonews\nHamazazpi urte besterik ez zituela modu profesionalean kozinatzen zuen tradizio familiarreko sukaldaria da. Argentina, Madril eta Gasteizen egin ditu sukaldaritza ikasketak.\nEgun, Rosarioko (Argentina) Zazpirak Bat Euskal Jatetxeko Chef zuzendaria da, non 16 urte daramatzan etenik gabe bere familiarekin lanean. Aldi berean, 1999tik 2004ra, Hiriburu Federaleko Laurak Bat Jatetxean jardun zuen familiarekin batera, “herrialdean euskal sukaldaritzaren sarrera sakontzeko modu bat bezala”\nSukaldari gazte hau komunikabideetan presente dago, egiten duenaren parte kontsideratzen ditu eta 2000. urtetik irrati eta telebista programa ezberdinetan hartzen du parte, tokiko, nazioko eta nazioarteko mailan. Hainbaten artean, “Cocina Española” eta “Escuela de Concina” saioak egin ditu, biak Utilísima Televisión seinalearen bidez emanak. “Chicas Express”, “Hacelo Fácil” eta “Justo a tiempo” saioetan parte hartu du, bai eta Antena 3 kateak emaniko “Tu casa, tu cocina” zikloan ere.\nBerak dioen bezala, bere sukaldaritzarekin Ferrán Adrià, Juan Mari Arzak, Pedro Subijana eta Karlos Argiñano moduko maisuei “opari egiteko ohorea” eduki du, eta beraiekin batera “Gourmet” katean Abangoardiako Sukaldaritzari buruzko eztabaida programa batean parte hartu du.\nEgun, sukaldaritza eskolak ematen ditu zenbait Gastronomia Eskolatan, eta Nutrizioan lizentziatzeko zorian dago.\nItziar Aguirre / Sukaldaria\n"Kozinatzen dudanean kulturak, ezagutzak, bizipenak, sentsazioak fusionatzen ditut"\nItziar Aguirre gazteak bizitzeko moduan bihurtu du sukaldea. Familia ohituragatik dela, pasioagatik dela, esan dezakegu bizitza erdia daramala kozinatzen. Rosarion (Argentinan) jaioa da eta jatorri euskaldunak ditu, bai aitaren ardatzetik, baita amaren ardatzetik ere. Zalantzarik gabe, oso ondo daki Rosarion zuzentzen duen Zazpirak Bat euskal jatetxean zer egiten duen. Hori gutxi balitz, irrati eta telebistako hainbat saiotan hartzen du parte eta sukaldaritza klaseak ematen ditu gastronomia eskoletan.\nHamazazpi urte daramatzazu kozinatzen, baina oso gaztea zara... Zenbat urterekin sartu zinen aurrenekoz sukaldean?\nHogeita hamalau urte ditut eta 17 urterekin hasi nintzen familiarekin lanean, nire amarekin, nire lau anai-arrebekin, Rosario hiriko Zazpirak Bat jatetxean, gaur egun nire ahizpa Ainhoak, nire ama Arantza Soraluzek eta nik eramaten dugu aurrera.\n“Nire sukaldaritza batez ere historia daukana da, sukaldaritza bera horri buruzko zerbait dela uste baitut, kontatzeko, transmititzeko, komunikatzeko zerbait.”\nZure ama sukaldaria da, baina uste dut amona ere bazela; haiek izan al ziren sukaldearekiko pasioa transmititu zizutenak?\nBai, eragin handia eduki dute suengatik dudan pasioari dagokionez. Beraiengandik datorkit lapiko, burruntzali, lurrun, baratxuri, kipula, porru, patata, txipiroi, legatz eta abarrekiko daukadan gertutasun eta konfiantza. Esan daiteke beraiek izan direla dastamen-papilak betiko zigilatu dizkidatenak.\nZer da sukaldaritza zuretzako? Profesio bat edo zerbait gehiago da?\nLanbide bat baino gehiago, zalantzarik gabe; bizitzeko modu bat da.\nZure jatetxea Rosarioko Zazpirak Bat Euskal Etxean dago, baina, parte hartzen al duzu euskal zentroko ekintzetan?\nOso harreman estua daukat. Nire aita Berrizkoa zen eta ama azkoitiarren alaba da, beraz, nire mundua erdi euskalduna erdi argentinarra da. Euskal Etxeari dagokionez, nire bigarren etxea izan zela eta oraindik badela esan dezaket, izan ere, jaio nintzenetik nago bertan; urte askotan zehar dantza taldeko partaidea izan nintzen, txirula eta txalaparta moduko instrumentu ezberdinak ikasi ditut, eta euskara irakaslea ere izan naiz.\nEta euskal munduarekin daukadan harremanaren harira, egun “Pilpileando Argentina 2012” deituriko Programa Solidarioa gidatzen dihardut. Euskal Sukaldaritzaren deia, Euskal Etxeen presentzia herrialdean eta gizartearekiko haien konpromisoa tresna nagusiak izanik, Argentinatik zeharreko ibilbide Gastronomiko Solidario bat da.\nPequeños Gestos Fundazioaren, Patricia Sosa abeslariaren eta Euskal Etxeetan buruturiko Euskal Sukaldaritza ikastaroen bidez, gure herrialdean behar handia duten komunitateentzako ahalik eta elikagai ez-galkor kopuru handiena batzea da topaketaren helburua.\nNire sukaldaritza batez ere historia daukana da, sukaldaritza bera horri buruzko zerbait dela uste baitut, kontatzeko, transmititzeko, komunikatzeko zerbait. Nire sukaldaritzak tradizio egitura sendoa dauka, eta hori ezinbestekoa da sortzeko abiapuntu moduan. Kozinatzen dudanean kulturak, ezagutzak, bizipenak, sentsazioak fusionatzen ditut; nire sorkuntzekin loturarik gabe jolasten dut. Honetan, ez zara zuria edo beltza, tradizionala edo modernoa... oinarri onak behar dira, zimendu irmoak eta helburuak argi, nobedadea, sorkuntza arrakastatsua izan dadin.\nBeste batzuen artean, Madril eta Gasteizen hartu dituzu sukaldaritza eskolak, beraz, ziur pintxoak probatu dituzula... Horrenbeste gustatu zitzaizkizun, zure jatetxeko kartan sartzeko moduan?\nPintxoak gure familia jatorduen parte izan dira, beraz, betidanik ezagutu ditut. Han egon nintzenean probatzen, eta noski, gozatzen aritu nintzen, esperientzia paregabea da. Gure jatetxean prestatzen ditugu eta oso harrera ona dauka hemengo jendearen partetik, gustuko dute eta egiten duguna neurri txikian ezagutarazteko aukera paregabea da.\nZein izan zen ikasten ari zinela jasotako aholkurik onena? Oraindik oroitzen duzun hori...\n“Chef (nagusia) izateko sukaldeko postu guztiak ezagutu behar dira. Horietariko bakoitzean lan egin behar da. Ez da soilik ikastearekin lortzen, esperimentatu egin behar da ondoren zuzentzeko.”\nOrain zu irakaslea zara zenbait gastronomia eskoletan; zein da ikasleei ematen diezun aholkua? Berdina al da?\nAipatu berri dudan aholkuari sukaldari moduan bakarrik ez, mahaikide bezala ere pentsatzearen garrantzia gehitzen diot, eta ez dela sekula gogoa, kolorea, dibertsioa, plazera... galdu behar, plater baten armonia, lehengaien bikaintasuna eta egosketa mimatua erer azpimarratuz. Sukaldaria mahaikide bikaina izan behar da. Produktu on bat lortzeko ariketa onena iruditzen zait.\n“Niretzako sukaldaritzak, pinturak, musikak edota idazketak bezala, hitz egin behar digu, ikusi, usaindu, jan eta sentitzearekin bakarrik gauzak kontatu behar ditu.”\nNutrizioa ikasten diharduzu, beraz, zaporeaz gainera, sukaldaritza osasuntsua izatea ere garrantzitsua izango da zuretzako...\nNoski, horregatik iruditzen zait garrantzitsua mahaikide moduan pentsatzea, kontuan hartzen dut jaten ematen, elikatzen ari naizela eskaintzen dudanarekin.\nMunduko zein tokitako jendea gerturatu da zure jatetxera jatera?\nMunduko bazter ugaritako euskaldun asko, frantsesak, italiarrak, kanadarrak, estatubatuarrak, latinoamerikarrak...\nFerrán Adrià, Juan Mari Arzak, Pedro Subijana eta Karlos Argiñanoren mailako sukaldariek zure sukaldaritza dastatu dute. Eta zuk haiena?\nArzak, Subijana eta Argiñanorenak probatzeko aukera eduki dut, bide batez, bikainak izan dira.\nIkasi al zenuen zerbait maisu haiengandik? Eta zuk, zerbait irakasteko aukera eduki zenuen?\nAsko ikasi dut eta ikasten dut haiengandik; beraiekin batera Buenos Aires hiriko “Gourmet” kate gastronomiko ezagunean buruturiko bideo-hitzaldi osatu eta interesgarrian parte hartzeko zortea eduki nuen.\nZerk inspiratzen zaitu plater berri bat sortzeko orduan?\nPlater berri bat sortzerakoan hainbat faktorek eragiten dute emaitzan. Bizitako momentuetatik, haurtzaroko zaporeetatik sortutako plater horietatik berreskuratzen ditudan gauzek asko inspiratzen naute, baita euriak zein hotzak, oparitzeko, gozatzeko eta partekatzeko gogoak, nola urtaroko produktuek, zenbait usainek, mendiek, ardo onak, goizeko eguzki leunak, zenbait sentsaziok, bidaiek, lagunarte on batek. Gustatzen zaidan zapore berri bat aurkitzeak zerbait desberdina, produktu berri bat, konbinazio perfektu bat egiteko beharra sortzen dit, biziki maite dut ustekabea eman nahi dudanean sortzea... zerbait berriaren bilaketa, beti.\nZein da zure plater izarra, hoberen ateratzen zaizuna?\nZalantzarik gabe, txipiroiak bere tintan. Asko maite edo miresten dudan norbaiti aurrenekoz prestatzen diodan nire plater kuttunetariko bat da.\n“Kontuan hartzen dut jaten ematen, elikatzen ari naizela eskaintzen dudanarekin.”\nEta gehien gustatzen zaizun zaporea?\nZopen maitalea naiz, esan dezaket, bere forma guztietan gustuko dudala, arrain-zopak atsegin ditut, otarrainxkena, aza-gorriz eta gaztaz eginikoa...\nZein da plater bat egiterakoan oinarrizko osagaia? Zer da falta ezin den hori?\nPlater on batetan ezin dira ezagutza eta oliba-olioa falta.\nAzken urteotan komunikabideetan tokia egitea lortu duzu; irratian, telebistako zenbait saiotan... Fama eman al dizu?\nHedabideek, betez ere telebista eta irrati saioek, ospe interesgarri bat eman didate herrialdean.\nSukaldaritza arte forma bat dela uste al duzu?\nHainbat aspektutan baietz uste du, baina ez beti, sukaldaritza bizitzeko moduaren araberakoa da. Nire kasuan, transmititu egiten dut, historiak kontatzen ditut mahaian ipintzen dudan horren bitartez. Niretzako sukaldaritzak, pinturak, musikak edota idazketak bezala, hitz egin behar digu, ikusi, usaindu, jan eta sentitzearekin bakarrik gauzak kontatu behar ditu. Gure zentzumenak estimulatu behar ditu eta hunkitu egin behar gaitu, eta hortxe bilakatzen da sukaldaria artista, platerak, kazolak, egosketak arte obrak dira, bakoitzaren usteetatik, bihotzetik, erraietatik irteten diren obrak, bizimodu, filosofia baten aztarnak uzten dituztenak, eta hor aurkitzen da sortzailearen ezaugarri bakar eta bereizgarri hori.\nZure manifestua irakurri dut, asko gustatu zait eta zenbait hitz azpimarratu ditut, esaterako, konpromisoa, heziketa, ezagutza, zintzotasuna, sormena, jolasa, ikerketa, elkar eragitea, errespetua, kalitatea, apaltasuna… Horiek baldin badira zure platerei gehitzen dizkiezun osagaiak... ezin zaizkizu gaizki atera!


Uxue Alberdi: “Gure poz eta miserien deskribapena egiteko erabili dut urruneko herri bat” — Eibar.ORG | Eibarko peoria\nHemen zaude: Hasiera / Blogak / Nire uste harroan / Uxue Alberdi: “Gure poz eta miserien deskribapena egiteko erabili dut urruneko herri bat”\nUxue Alberdi: “Gure poz eta miserien deskribapena egiteko erabili dut urruneko herri bat”\nXabier Mendiguren 2007/02/16 09:55\nUxue Alberdik (Elgoibar, 1984) bere lehenengo liburua kaleratu du: “Aulki bat elurretan”, Suedian giroturiko ipuin-bilduma, Beasaingo Udalak, CAFek eta Elkar-ek idazle gazteentzat antolaturiko Igartza bekaren laguntzaz idatzia.\nOrain dela ia bi urte bekarako proiektua aurkeztu, gero irabazi, testuak idatzi, argitaratzeko prestatu... Luze jo dizu? Zelakoa izan da prozesua?\nIpuinen erdia-edo Suedian nintzela idatzi nuen, eta beste erdiak idazteko urtebete osoa izan nuen. Ez da lan handiegia izan, ipuin laburrak direnez, ez baitu konstantzia handirik eskatzen. Hori bai, baneukan proiektu hau aparkatu eta beste batzuetan murgiltzeko gogoa. Gainera, arraroa zen Suediako garaia amaitu ondoren hari buruz idazten jarraitzea. Berriz bidaiatzeko balio izan dit, mentalki bada ere.\nLehenengo liburua duzu, baina ez zara kulturgintzan hasiberria. Hainbat sari irabazi eta hainbat saltsatan ibili ohi zara.\nGaztetxotatik idazten dut eta beti gustatu izan zaizkit bertsoa eta literatura. Azken urteotan, gainera, gehiago sustraitu zaizkit bi afizio horiek: bertso munduko lagunak egin ditut, idazteko denbora hartzen dut, buruan bueltaka dauzkadan proiektuak gauzatzen saiatzen naiz Egia esan, nire bizimodua neurri handi batean bertsoaren eta literaturaren inguruan eraikitzen dut. Itzultzailea naiz orain ofizioz, baina lana denbora erosteko bitartekoa baino ez da niretzat, denbora, gustatzen zaidana eginez gozatu ahal izateko.\nBertsoa eta literatura aipatu dituzu. Zer ematen dizu literaturak bertsoak ez duenik? Eta alderantziz?\nLiteratura intimoagoa da, eta bakartiagoa. Istorioak buruan bueltaka dituzu eta askotan zure bizimoduaren parte bilakatzen dira, baina inork ez daki zuretzat hain garrantzitsua den horren berri. Hori gogorra da batzuetan. Bertsoa sozialagoa da eta azkarragoa, bat-batekoagoa. Baina bertsotan ezin dugu beti nahi duguna esan, neurriak, gaiak eta momentuak baldintzatzen zaitu. Literatura askeagoa da alde horretatik, hausnarketarako bidea ematen du eta nahi duzuna nahi duzun moduan esateko aukera ere bai. Ni biek aberasten naute, eta elkar konpentsatzen dute gainera: biak behar ditut.\nEz dakit ipuin-liburu hau genero berri baten abiaburutzat har litekeen: Erasmus-literatura. Zer aldatzen du pertsonaren bizitzan urtebete kanpoan pasatzeak?\nEz dut uste nire liburua genero horretan sailka daitekenik: oso gutxi aipatzen da Erasmus giroa. Baina urtebete kanpoan pasatzeak, Erasmus bekarekin edo bestela, gauza asko aldatzen ditu: norbere burua betiko testuinguruak ematen dion definiziorik gabe ezagutzen laguntzen du; ezinbestean irekiago bilakatzen zara; gizarteak ezartzen dizkigun mugak beste era batean bizitzen dira, lausoago bilakatzen dira; begiak irekita irteten zara kalera Nik denbora libre asko izan nuen Suedian, bakarrik ere inoiz baino denbora gehiago pasa nuen, eguraldia maiz etxean geratzeko modukoa zen ideala izan zen idazteko.\nSuedia izan duzu abiapuntu, gai-emaile eta nolabaiteko lokarri. Nola definituko zenuke herrialde hori, lerro gutxitan?\nBadira bi urte handik itzuli nintzela, baina gogoratzen dudanetik, paisaiak ikaragarri ederrak dira, hotzak, zuriak, geldiak (uste dut hori liburuan askotan antzematen dela. Han askotan esaten genuen, “Suedia ez dabil, dago”) Laku izoztu bat bezalakoa da Suediako negua: lehen begi-kolpean ez da mugimendurik antzematen, azpian egon badagoen arren. Eta gero udaberriko leherketa iristen da eta dena lehertzen da: loreak, lakuak eta pertsonak.\nGizartea, berriz, oso indibidualista da: suediarren %70 bakarrik bizi da, familia ereduak ez du hemengoarekin zerikusirik, gizon-emakumeen rolak eta beren arteko harremanak ere desberdinak dira Eta Suedian zaudenean denak ondo funtzionatzen duela ematen du: burokraziarik ez dago, unibertsitateko tramiteak 2 minututan egiten dira Baina dena estaltzen duen elurra urtzean, eskaleak, alkoholismoa, giza harremanen porrotak, depresioak ateratzen dira azalera. Hori islatzen saiatu naiz, gazia eta gozoa, nire begirada subjektibotik, betiere.\nSuediartasuna duzu askotan mintzagai, baina, hainbat alderditatik, han kokatzen dituzun istorioak hemen gertatuak ere izan zitezkeen, berdin-berdin.\nBai, hori da. Ni konturatu nintzen, eta irakurlea konturatuko da, urruneko herri horren deskribapena geure miserien eta pozen deskribapena egiteko erabili dudala. Aitzakia bat baino ez da azkenean: nik inporta zaidanari buruz idatzi dut, ez Suediari buruz. Aitzakia inportantea, baina aitzakia da Suedia.\nGazi-gozoak aipatu dituzu, eta horixe dela, esango nuke, istorioek uzten duten gustua. Nahita bilatutako efektua da? Berez atera zaizuna?\nGozoen alderdi gazia deskubritzea gustatzen zait, baita gazien gozoa ere. Perfektua dirudienari barre egin diot, eta akatsak diruditen alderdiei goxoki begiratu diet. Ironiara jotzen dut maiz, eta idazkera iradokitzailea erabiltzen saiatu naiz. Pertsonen psikologiari buruz ari dira ipuin gehienak, pertsonak dira zentroa. Ilusioak, frustrazioak, maskarak Barruko hori atera dut kanpora, eta paisaiarekin nahastu.\nHizkera eta estiloarekin ere esperimentuak egiten dituzu, irakurlea zure jolasaren partaide bihurtzeko edo...\nEta neuk ere jolasteko. Zer da, ba, literatura jolasa ez bada? Nik gozatu egin dut liburu hau idazten, irakurleak zer sentituko duen ezin dut jakin.\nEta hemendik aurrera? Proiektu berririk bai, kontatzeko moduan?\nIdazten jarraitzen dut. Ipuin berri batzuk baditut eta eleberri-proiektu bat ere bai, idazten hasita. Baina oraindik ez dakit zer forma hartuko duten. Ez dut uste idazteari sekula utziko diodanik, bete egiten nau, behar dut. Gaixo nago alde horretatik, baina zoriontsu egiten nau.


Markina-Xemeingo Udala - Felipe Amutxastegi. Markina-Xemeingo dantzak.\nFelipe Amutxastegi. Markina-Xemeingo dantzak.\nMugimenduaren artea dogu dantza, gizarte edo barne egoera ezberdinak adierazten deuskuzana.\nHistorian zehar, gizarte guztiak dantzatu izan dabe, erlijio eta gizarte mailako poztasunak adieraziz.\nDantzaren bidez gorputz osoa erabiltzen da eta egoera eta itxura estetiko ezberdinak lortzen dira; gainera bere ezaugarrietariko bat osotasunezko zentzua izatean datza dantzari guztiak erritmo eta koreografi berari jarraitu behar deutsiela.\nGure historia ezagutzen laguntzen deusku, dantza sortu eta dantzatu izan dabenon egoera sozialaren berri emonaz.\nMarkiñan gordetzen doguzanak be, tradizio handikoak dira, herriak, bere-bereak dabezanak. Ondoren euron berri emongo deutsuegu.\nMusika tresnak: Kantua, txistua eta danbolin.\nJarraigoa: Banaka egiten dan dantza.\nMikel Deunaren egunean, irailaren 29an, gaberdian dantzatua; lehenengo bertan enparantzan aurreskua egin, eta Mikel Deunaren ermitearen ingurutik, buruzagiak hile-zuzkia eskuan daroala, itzuli bat emon ondoren egiten da.\nHasieran alkateak zuzentzen eban dantza parte hartzaileen artean ardaua banatuz. Gaur egun be Zerutxu dantza taldeko gazteek erritual hau ospatzen jarraitzen dabe nahiz eta agintaririk burutu ez dantza; gainera dantzariok afaldu daben tokian ez dabe dantzatzen, enparantza erdian baino.\nDantza aspaldikoa dogula pentsatzen da. Aurreko mendeetako udal kontuetan ikusi daikeguz Mikel Deunaren eguneko afarien gastuak; mahaiganekoari dagokiozanak be hortxe dagozala uste dogu.\nMusika tresnak: Txistua, danbolina eta Atabala\nJarraigoa: 12 ezpata dantzari, maisu zaharra, 4 ezpata txiki\nNoizkoa ete dogu dantza eder hau? Ezin esan. Agiri zaharretan guk dakigunez 1610ean aitatzen da lehenengoz, Korpuzti eguneko eleiz inguruan. Dantzari taldeak egindako gastuak be bertan datoz: "lazu ta mendelenak 36 marabedi, ta amabi dozena txiliñenak 136 marabedi". Baina urte hori eta Korpuzti jaia bera baino askoz antzinagokoa dala ziurtatu geinke. Behar bada, gure dantzarik gehienak lez, Kristau aro aurretikoa. Arretxinagako harritzar nabarrak, elkarri eutsika-bultzaka ikustea nahikoa zan holako dantza bikain eta sakon bat gure aurrekoen irudimenean sortua izateko.\nInformazio gehiago: Argazkiak (enlace a http://www.dantzan.com/argazkiak/tokian-tokikoak/2002-09-29_Markina-ezpata-dantza)\nARATUZTEAK: HARTZA, ZARAGI DANTZA ETA ANTZAR JOKOA\nHartza aratuzteetan lehenengoz noiz agertzen dan be ezin esan, dokumenturik ez daukagu eta; baina badakigu gure mendietan hartzok hil egiten zirala 1679 urte inguruan, honelako datuok aurkitu doguz eta: "Ytem treinta y dos reales de cinco osos y tres raposos que ubo y pago durante dicho diño".\nHonegaz batera, zortzi dantzariak zaragiduna bertan zala kale guztietan zehar zebiltzan. Herriko toki gehienetan dantzatzen eben apartezko zaletasun eta gogoaz. 1778ko kontu liburuan agertzen dan ordainketagatik ziurtatu geinke garai honetan dagoeneko dantza hau egin egiten zala: "Ttt. Ciento treinta ocho reales pagados a Josef de Goxeacoechea por la cena que dio a los que hizieron la función de Carnestolendas y vaile de troqueo libramiento de los señores Rexidores con inclusión de los vinos gastados el juebes antes de Carnes tolendas".\nInformazio gehiago: Argazkiak\nMusika tresnak: Txistua eta danbolina\nJarraigoa: Aspaldi danik Markinan, Euskal Herri guztian lez, eskuak alkarri oratuta gizon eta emakumeen artean eginiko dantzen barri aurkitzen dogu. Soka dantzea hain zuzen be, azken aldiotan aurresku izenez ezagutua. Batzuetan, gazteen arteko jolasaldietarako erabiltzen izan da eta, beste batzuetan, barriz, ohitura ospetsuetan agintariek erabili izan dabe dantza hau jabetasuna adierazteko.\nBesteak beste, Karmen Egunean, uztailaren 16an Meza Nagusi ostean dantzatua Udal Agintarien eta herri osoaren aurrean.


EBAZPENA, 2018ko abenduaren 13koa, Ingurumen Administrazioaren zuzendariarena, zeinaren bidez ingurumen-txosten estrategikoa egiten baita Aguraingo (Araba) hirigune historikoaren Birgaikuntza Integratuko Plan Berezia berrikusteari buruz. - Eusko Jaurlaritza - Euskadi.eus\nAzpigaia: Hirigintza eta etxebizita; Ingurumena; EAEko udalak\nBPB: BEREONERATZEKO -PLAN BEREZIAK\n2018ko maiatzaren 18an, Aguraingo Udalak eskabide bat bete zuen, Aguraingo hirigune historikoaren Birgaikuntza Integratuko Plan Bereziari buruzko ingurumen-ebaluazio estrategiko sinplifikatuari hasiera eman dakion. Eskabidearekin batera, zenbait dokumentu aurkeztu ziren, hala nola planaren zirriborroa eta ingurumen-dokumentu estrategikoa, Ingurumen-ebaluazioari buruzko abenduaren 9ko 21/2013 Legearen 29. artikuluan eskatutako edukia zutela. Gainera, ingurumen-agiri estrategikoan dokumentu hori egin duten pertsonak definitu dira, sinatuta dago, eta amaiera-data dauka.\nAbenduaren 9ko 21/2013 Legearen 30. artikulua betetzeko, Eusko Jaurlaritzako Ingurumen Administrazioaren Zuzendaritzak egoki irizten zieten oharrak egiteko eskatu zien zenbait erakunderi, ohar horiek oinarritzat hartuta ingurumen-organo horrek ingurumen-txosten estrategikoa egin zezan. Zehazki, kontsulta egin zitzaien hauei: Kultura Ondarearen Zuzendaritza eta Arabako Osasun Publikoaren eta Adikzioen Zuzendariordetza biak Eusko Jaurlaritzakoak; Arabako Foru Aldundiko Euskara, Kultura eta Kirol Zuzendaritza eta Ingurumen eta Hirigintza Zuzendaritza; IHOBE, Ingurumen Jarduketarako Sozietate Publikoa; eta Arabako Ekologistak Martxan elkartea.\nEra berean, Aguraingo Udalari jakinarazi zitzaion izapidea hasita zegoela.\nHalaber, espedientean jasota dagoen dokumentazioa eskuragarri egon zen Ingurumen, Lurralde Plangintza eta Etxebizitza Sailaren webgunean, interesdunek egoki ikusten zituzten ingurumen-arloko oharrak egin ahal izateko.\nAbenduaren 9ko 21/2013 Legearen 30. artikuluan ezarritako epea amaituta, zenbait txosten bidali dituzte Eusko Jaurlaritzako Arabako Osasun Publikoaren eta Adikzioen Zuzendariordetzak eta Kultura Ondarearen Zuzendaritzak, Arabako Euskara, Kultura eta Kirol Zuzendaritzak eta IHOBEk (espedientean daude horien emaitzak).\nAbenduaren 9ko 21/2013 Legearen 6.2 artikuluan aurreikusten da zein diren ingurumen-organoak egindako ingurumen-ebaluazio estrategiko sinplifikatutik pasa behar diren planak eta programak, honako hauek zehazteko: planak edo programak ez duela eragin nabarmenik ingurumenean, ingurumen-txosten estrategikoan ezarritakoaren arabera, edo planen nahiz programen gaineko ingurumen-ebaluazio estrategiko arrunta egin beharra, haiek ingurumenerako eragin nabarmenak ekar litzaketelako. Aguraingo hirigune-historikoaren Birgaikuntza Integratuko Plan Bereziaren berrikuspena da kasu horietako bat.\nHauek guztiak aztertu dira: Euskal Autonomia Erkidegoko Ingurugiroa Babesteko otsailaren 27ko 3/1998 Lege Orokorra; Ingurumen-ebaluazioari buruzko abenduaren 9ko 21/2013 Legea; Ingurumen, Lurralde Plangintza eta Etxebizitza Sailaren egitura organikoa eta funtzionala ezartzeko den apirilaren 11ko 77/2017 Dekretua; Administrazio Publikoen Administrazio Prozedura Erkidearen urriaren 1eko 39/2015 Legea; Sektore Publikoko Araubide Juridikoaren urriaren 1eko 40/2015 Legea, eta aplikatzekoak diren gainerako arauak, eta honako hau\nLehenengoa. Aguraingo Udalak sustatutako Aguraingo hirigune historikoaren Birgaikuntza Integratuko Plan Bereziaren (aurrerantzean, BIPB) berrikuspenaren ingurumen-txosten estrategikoa formulatzea, jarraian adierazitako zehaztapenekin:\nEbazpen honek aztergai duen BIPBren berrikuspenaren azken xedea Aguraingo hirigune historikoa biziberritzea da, gaur egun hiri-degradazioaren zantzuak ageri ditu eta. Horretarako, BIPBren berrikuspenak birgaikuntza-jarduketak proposatzen ditu eraikinetan, hala nola erabilerarik gabeko orube batzuetan eraikinak eraikitzea eta ekipamenduak. Zehazki, helburu eta proposamen zehatz hauek egiten ditu:\nBIPBean ezarritako hiru antolamendu-guneen antolamendu xehatua berrikustea, eta antolamendu berriko eremu bat sortzea, egungo BIPBk barne hartutako bizitegietarako hiri-lurzoruko 4 eremu hauei eragiten diena: harresiaz landa dagoen etxe-uharte berria (17. etxe-uhartea, A15 lurzatian, iparraldean, eta beste hiru eremu harresiaren barnealdean, horietatik bat hotel bat ezartzeko A12 lurzatia) eta Batez Besteko Eraikigarritasuneko Antolamendu Eremuan kokatutako hiru eremu.\nBustamante jauregiaren lurzatian egokitzapen-jarduketak gauzatzea proposatzen da; leku aproposa da Arabako Lautadako Kuadrillaren egoitza izateko, eta bi eraikin berri eraikitzeko aukera dago.\nBirgaikuntza-jarduketa gutxieneko eremuetan, bizitegi-jarduketa publikoak kalifikatzea, hirigune historikoko populazioa ahal den guztian handitzeko, edo ez murrizteko bederen. Horretarako, inor gabeko eraikinak birgaituko dira; eraikinak birgaitzeko 4 jarduketa publiko proposatu dira, 9 eraikinetan egiteko, guztiak ere Kale Nagusian daudenak.\nIbilgailuen zirkulazioa eta aparkaleku-aukerak hobetzea. Lurpeko aparkaleku bat eraiki asmo dago, aparkatzeko 33 leku eskainiko dituena solairuko, gehienez hiru solairu eraikita. Eremuaren iparraldeko errepide-sarea aldatzea ere aurreikusi da; bide-zati bat kendu, eta egoteko espazio libre publiko bihurtuko da, eta beste bide-zati bat, zirkulazio murriztuko eta oinezkoentzako kale gisa kalifikatuko da.\nHotel-erabilerako jarduketa publiko bat kalifikatzea, bideratuta ondoz ondoko bi lurzati 25 logela inguruko hotel bat eraikitzera.\nOinezkoen hirigune historikorako sarbidea hobetzea bide-elementuren baten bitartez (zubia, igogailua, arranpa eroalea), eremurako sarbidea hobetzeko.\nAndre Mariaren parkea biziberritzea: funtsean, kiosko-taberna bat eta haurrentzako jolasgune bat sortuko dira.\nEremuaren ezaugarri nagusiak\nPlan bereziaren aldaketan aurreikusitakoaren arabera, jarduketak gauzatuko diren lege-esparrua hau da: urtarrilaren 14ko 3/1997 Dekretua Aguraingo hirigune historikoa Multzo Monumentalaren kategoriako Kultur Ondasun Kalifikatu gisa adieraztekoa, eta Euskal Kultur Ondareari buruzko uztailaren 3ko 7/1990 Legearen 12.1 artikuluan aipatutako babes araubidea eta gainerako alderdiak. Eremu hori, gainera, Eremu Arkeologikoa da, aipatu 7/1990 Legearen arabera, eta urtarrilaren 10eko 2/2012 Dekretua aplikatzea dagokio EAEtik igarotzen den Donejakue Bidearen zatia Monumentu Multzoaren kategoriako Kultur Ondasun Kalifikatu sailkatzekoa da dekretu hori.\nPlan bereziaren aldaketa-jarduketaren esparruan, jarduketa kutsatzaile izan daitezkeenak egon diren edo dauden lurzoruen katalogoan sartutako hainbat lurzati daude (horietan guztietan ibilgailu motordunen mantentze- eta konponketa-lanak egin dira). 01051-00043, 01051-00039, 01051-00024, 01051-00012 eta 01015-00011 kodeetako partzelak dira; ez dago aurreikusita haietan esku hartzea.\nHori alde batera utzi gabe, bizitegirako hiri-eremu kontsolidatua da, zati batean degradatua, eta natura- nahiz ingurumen-balio nabarmenik gabea. Eremuan azpimarra litezkeen ingurumen-balio bakarrak espazio libre publiko edo pribatuei lotuak lirateke, edota eraiki gabeko orube gutxiak, landaredia erruderala dutenak; batzuetan, are zuhaitzak ere.\nBIPBren berrikuspeneko proposamenak gauzatzearen ondoriozko ingurumen-erasanak: inpaktu nagusiak ondare artistiko, kultural eta arkitektonikoko elementu katalogatuek jasan ditzaketenak dira, horiek gehiago edo gutxiago alda daitezkeelako. Gainera, inpaktu gehiago espero daitezke: lur-okupazioa, aparkalekua eta eraikin berriak eraikitzeko lanetatik eratorritako lur-mugimenduak, eraikinen eraisketa, hondakinen sorrera, makineriaren zirkulazioa, giza habitatak kalitatea galtzea obratan hautsa, bibrazioak, zaratak, eragozpenak, egungo landaredia kaltetzea, baliabideen kontsumoa, etab.\nBabestu, zuzendu eta konpentsatzeko neurriak: ingurumen-dokumentu estrategikoan (IDE) daude jasota BIPBren berrikuspenean aurreikusitako jarduketak gauzatzeak ingurumenean eragin lezakeen edozein ondorio negatibo prebenitzeko, murrizteko, eta, ahal den neurrian, zuzentzeko aurreikusitako neurriak. Neurri hauek proposatzen dira: natura-baliabideak babestea eta modu optimoan erabiltzea, airearen kalitateari eustea, kultur ondarean babesa, hondakinen kudeaketa, etab. Halaber, neurrion segimendurako plana atxiki da.\nPlanaren ezaugarriak. Honako alderdi hauek hartu dira kontuan:\nPlanak zer neurritan ezartzen duen proiektuetarako esparrua. Aurkeztutako dokumentazioa ikusita, BIPBren berrikuspenak ez dauka baldintzatzailerik, besteak beste, kokapenari, ezaugarriei, neurriei eta funtzionamenduari dagokienez, proiektuen ingurumen-inpaktuaren ebaluazioari buruzko legedian zerrendatutako kategorietako batekoak diren proiektuak etorkizunean baimentzeko.\nZenbaterainoko eragina duen Planak beste plan edo programa batzuetan. Ez da aurkitu plangintza nagusiarekiko bateraezintasunik. BIPBren berrikuspena beste plan batzuekin bateragarria den aztertu da, zehazki, hauekin: Araba erdialdeko Lurralde Plan Partziala eta Jarduketa ekonomikoen eta Ekipamendu komertzialen Lurraldearen Arloko Plana.\nPlana egokia den edo ez ingurumen-oharpenak integratzeko, bereziki garapen jasangarria sustatzeko helburuarekin bat eginik. Hiru dira helburu nagusiak: eraikinak birgaitzea, egungo eraikinen okupazioa indartu eta eraikin berririk eraiki beharrik ez izateko, lurzoru-okupazioa eta baliabideen kontsumoa handituko liratekeenez; oinezkoen irisgarritasuna hobetzea; eta ibilgailuen zirkulazioa hobetzea.\nPlanari loturiko ingurumen-arazo nabarmenak: ebazpen honen beste apartatu batzuetan aipatutakoaren arabera, inpaktu nagusienak ondare artistikoaren, kulturalaren eta arkitektonikoaren parte diren elementu katalogatuek jasan ditzaketenak dira, horiek gehiago edo gutxiago alda daitezkeelako. Gainera, inpaktu gehiago espero daitezke: lur-okupazioa, aparkalekua eta eraikin berriak eraikitzeko lanetatik eratorritako lur-mugimenduak, eraikinen eraisketa, hondakinen sorrera, makineriaren zirkulazioa, giza habitatak kalitatea galtzea obratan hautsa, bibrazioak, zaratak, eragozpenak, egungo landaredia kaltetzea, baliabideen kontsumoa, etab.\nProposamena egokitzat jotzen da ingurumenaren arloko legeria Europakoa nahiz Espainiakoa txertatzeko.\nOndorioen eta eragina jasan lezakeen eremuaren ezaugarriei dagokienez, BIPBren berrikuspenaren aldaketaren zehaztapenak kontuan izanik, ez da aurreikusten ingurumen-ondorio adierazgarririk izango denik berau gauzatzearen ondorioz, baldin eta indarrean dagoen araudiak ezarritakoa betetzen bada. Zehazki, hauek aplikatuko dira: urtarrilaren 14ko 3/1997 Dekretua; Euskal Kultur Ondarearen uztailaren 3ko 7/1990 Legea; eta urtarrilaren 10eko 2/2012 Dekretua, EAEtik igarotzen den Donejakue Bidearen zatia Monumentu Multzo kategoriako Kultur Ondasun Kalifikatu sailkatzekoa.\nDagoen landaredia babestea: ahal dela, eremuan dauden eta interesekoak diren berdeguneak bere horretan utziko dira.\nGomendatzen da Plan Bereziak tamaina handiko ahalik eta zuhaitz gehien kontserbatzeko neurriak jaso ditzan, eta espazio libreetan bertako zuhaitzak eta zuhaixkak jartzea, ahalik eta irtenbide naturalenak aukeratuta.\nHondakinen sorrera eta kudeaketa: obrak egin bitartean sortutako hondakin guztiak eta indusketaren, eraispenen eta garbiketa-kanpainaren soberakinak kudeatzeko, uztailaren 28ko 22/2011 Legean (hondakinei eta lurzoru kutsatuei buruzkoa) eta berariazko araudietan aurreikusitakoa beteko da.\nHondakin arriskutsuak dituzten ontziek uztailaren 20ko 833/1988 Errege Dekretuaren 13. artikuluan ezarritako segurtasun-arauak bete behar dituzte (dekretu horren bidez onartzen da Hondakin Toxiko eta Arriskutsuei buruzko maiatzaren 14ko 20/1986 Oinarrizko Legea betearazteko araudia), eta itxita egon beharko dute baimendutako kudeatzaileak jaso arte, isuri edo lurrundu ez daitezen.\nInduskatutako lurzoruen kontrola: Aguraingo Udalari eta Ingurumen Sailburuordetzari jakinarazi beharko zaizkie lur susmagarriak hautemateagatiko kutsadura-arrasto guztiak, Lurzorua Kutsatzea Saihestu eta Kutsatutakoa Garbitzeko ekainaren 25eko 1/2015 Legearen 10.2 artikulua betetzeko.\nEguneko lan-ordutegian jardungo da, eta kamioiek obran sartu eta irteteko erabiltzen dituzten bideak garbi mantendu beharko dira; horretarako, presioko ura edo erraztatzeko makina mekanikoak erabiliko dira.\nUrak babestea: kasu bakoitzari dagozkion obretan, lurrazaleko uretara solidoak ahalik eta gutxien iristeko neurriak hartuko dira; adibidez, jalkitze-tangak, sedimentuentzako tranpak edo iragazkiak.\nLorategietako jardueretan, bertako biodibertsitatea sustatzeko jarduerak bultzatuko dira, jasangarritasun-irizpideak lehenetsiz praktikan jarri bitartean, espezie inbaditzaileak sartzeko arriskua murrizteko. Horretarako, «Lorategi eta berdegune jasangarriak diseinatzeko eskuliburua» argitalpenean jasotako gomendioak eta neurriak erabiliko dira. Eskuliburua Eusko Jaurlaritzako Ingurumen, Lurralde Plangintza eta Etxebizitza Sailak sortu zuen.\nEraikingintza eta eraikuntza jasangarria: 2020ko IV. Ingurumen Esparru Programak eraikingintza eta eraikuntza jasangarriagoa sustatzea ezarri zuen lehentasun gisa, baliabideak euren bizi-ziklo osoan erabiltzea eta ostean ere sortutako hondakinak aprobetxatzea lehenetsiz [2017rako lehentasuna]. Horrenbestez, kontuan izan beharko dira eraikuntza jasangarriko gidetan jasotako gomendioak, eraikinetan energia-aurrezpena eta efizientzia bultzatzeko, bai eta energia berriztagarriak sustatzeko ere. Alderdi hauetan gutxienez eragin beharko dute neurri horiek:\nEnergia. Berriztagarriak ez diren iturrien bidez sortutako energia kopurua edo -kontsumoa murriztea.\nBarne-kalitatea. Barruko airearen kalitatea, erosotasuna eta osasungarritasuna hobetzea.\nKultura-ondarearen babesa: plan bereziaren aldaketan aurreikusitakoaren arabera, jarduketak arautuko ditu 3/1997 Dekretuak, urtarrilaren 14koak, Aguraingo hirigune historikoa Multzo Monumentalaren kategoriako Kultur Ondasun Kalifikatu gisa adieraztekoak. Horrenbestez, behin betiko onartzen den planak ezingo du barnean hartu aipatu dekretuan xedatutakoaren aurka doan jarduketarik bat ere. Zehatzago esanda:\nEraikinak birgaitzeko, lurzatiak bat egiteko proposamena: dekretuaren arabera, I. motako eraikinetan debekatuta daude higiezinon eraispen partzialak eta erabatekoak, Euskal Kultur Ondareari buruzko uztailaren 3ko 7/1990 Legean ezarritako baldintzetan izan ezik. Debekuak barnean hartzen ditu eraikinen mehelinak, eta dauden horretan eutsi beharko zaie. Eraikin horietarako proposatu diren bat-egiteak berrikusi beharko dira.\nAipatutako 3/1997 Dekretuaren, urtarrilaren 14koaren, 16.1 artikuluaren arabera, lurzati berriek ezin dute desitxuratu hirigune historikoaren egungo partzelazioak eratzen duen fatxada-paisaia. Espedientean jasotako txostenen arabera, proposatutako aldaketak paisaia desitxura dezake. Lurzatiaren aurrealdeak gehienez 16 metroko zabalera izango du, indarrean dagoen BIPBren arabera, eta ez dira zabalera handiagokoak proposatuko; 22 metroko aurrealdea gehiegizkoa gerta daiteke, 3/1997 Dekretuan zehaztutakoa bete nahi bada.\nHoriek horrela, I., II. eta III. motetako eraikinen beheko solairuak kopuru- eta zabalera-mugarik gabe bat egiteko proposamena berriz pentsatu beharko da.\nHotel-jarduketa publikoa: jarduketa hori 3/1997 Dekretuaren arabera oinarrizko babesa duen higiezin batean gauzatu nahi da. Horrenbestez, higiezin horretan ezingo da eraispenik egin, ez partzialak ez erabatekoak, Kultur Ondareari buruzko uztailaren 3ko 7/1990 Legearen 36. artikuluaren kalterik gabe.\nOinezkoen irisgarritasuna hobetzeko jarduketari loturiko antolamendu-proposamenean harresia (3/1997 Dekretuak, urtarrilaren 14koak, babes berezia ematen dio) eta harresiz landako eremua nabarmentzen dira. Ingurumen-agirian 12.B izena duen aukera hautatzea gomendatzen da; 80 metro iparrerago egitea lotunea, pasabidea txikiagoa eta inpaktu bisual gutxiagokoa izan dadin. Gainera, aukera hori baliabide-kontsumo txikiagokoa da.\nEdonola ere, azkenean hautatzen den jarduketa edozein dela ere, pasabidea diseinatu eta eraikiko den moduak harresi-atalaren osotasuna errespetatu beharko du, eta, ahal den neurrian, ingurunearekin egoki bat egin edo harmonizatu beharko du.\nArkeologia-ondarearen gaineko esku-hartzeen gainean kontsulta egingo zaio foru-organo eskudunari, beharrezko diren neurriak har daitezen, eta BIPBren berrikuspenean aurreikusitako ekintzak gutxitzeko.\nBigarrena. Ingurumen-dokumentu estrategikoan eta ingurumen-txosten estrategiko honetan ezarritakoa oinarri hartuta, zehaztea ez dela aurreikusten Aguraingo hirigune historikoaren Birgaikuntza Integratuko Plan Bereziaren aldaketak eragin garrantzitsurik izaterik ingurumenean, eta, beraz, ez dela ingurumen-ebaluazio estrategiko arruntik egin behar.\nHirugarrena. Aguraingo Udalari jakinaraztea ebazpen honen edukia.\nLaugarrena. Ebazpen hau Euskal Herriko Agintaritzaren Aldizkarian argitara dadila agintzea. Ingurumen-ebaluazioari buruzko abenduaren 9ko 21/2013 Legearen 31.4 artikuluak ezarritakoaren arabera, ingurumen-txosten estrategiko honek indarraldia galduko du eta berezko dituen ondoreak sortzeari utziko dio, baldin eta Euskal Herriko Agintaritzaren Aldizkarian argitaratu eta lau urteko gehieneko epean Aguraingo hirigune historikoaren Birgaikuntza Integratuko Plan Bereziaren berrikuspena onartzen ez bada. Kasu horretan, berriro hasi beharko da planaren ingurumen-ebaluazio estrategiko sinplifikatuaren prozedura.\nVitoria-Gasteiz, 2018ko abenduaren 13a.


Kalaka trebakuntza zikloaren izen ematea zabalik!\nGure historiaz, proiektu politikoaz, estrategiaz baina baita ere militantziaren ahalduntzerako beharrezko gaitasunak lantzen dira eduki teorikoak eta praktika politikoa uztartuz\nTrebakuntzarako, hausnarketarako, oroitzeko, irudikatzeko, pentsarazteko eta (des)eraikitzeko espazio nahiz momentuak partekatu nahi ditugu zuekin. Jada badakizuenez, Iratzar Fundaziotik trebakuntza bera, gure jardun politikoaren parte egitearen ideia, praktikara eramaten ari gara. Zuetariko asko ere jada honen bidelagun zarete.\nAurtengoa, ikasturte berezia dugu inondik inora. Gu geu ere, eraldatzen eta moldatzen gaude, parean ditugun erronkei ahalduntze eta trebakuntzarako bideak eskaini ahal izateko. Zentzu horretan, jada martxan ditugun bi proiektuetan parte hartzeko aukera luzatzen dizuegu.\nAlde batetik, Kalaka trebakuntza zikloa dugu. Trebakuntza egitasmo jarraitua izango da. Gure historiaz, proiektu politikoaz, estrategiaz baina baita ere militantziaren ahalduntzerako beharrezko gaitasunak lantzen dira bertan. Eduki teorikoak eta praktika politikoa uztartzen dira beraz. Aurten, modu intentsiboan egiteko aukera egongo da, astean bitan, hilabete eta erdiz. Online bidezko trebakuntza eta izaera presentziala duten saioek osatuko dute egitasmoa. Izena ematera animatzen zara? partehartu.eus Izena ematea irekia izango da, plaza mugatuak dira beraz bizkor ibili! Kalaka urtarrilaren 28an hasiko da eta martxoaren 18a arte iraungo du.\nIzena eman: partehartu.sortu.eus\nBestetik, hitzaldi, mahainguru edo solasaldi eskaintza bat sukaldatzen ari gara. Hilabetean behin, zuzenean gai ezberdin bat aditu eta arituekin batera sakontzeko aukera izango dugu bertan. Horretarako kategoriazko solaskideak izango ditugu eta zuek, zuzenean jarraitu nahiz parte hartzeko aukera izango duzue Iratzar Fundazioko YouTubeko kanalaren bidez.\nAbiapuntua emango diogu proiektu honi, urtarrilaren,13an, asteazkena, hain zuzen ere, gaur egungo neoliberalismoaren arrazionaltasuna interpretatzeko moduekin, "Mamuari so. Neoliberalismoa versus burujabetza", liburua aztertuko dute Floren Aoiz eta Idoia Zengotitabengoa.\nHona hemen Floren Aoizen liburuaren azalpen aurrerapen bideoa


Herri-lurren desafektazioa, haien erabilera lagatzeko Eólicas Cascante SLUri, Cascante II haize-parkea ezartzeko\nLa Cantera mugartean. Hasierako onespena\nCascanteko Udalak, 2020ko uztailaren 31n egin osoko bilkuran, honako erabaki hau hartu zuen:\n1.–Hasiera batez onestea herri-lurretako 311.912,22 m² (31,19 ha) desafektatzea, haien erabilera lagatzeko Eólica Cascante SLUri, haize-parkea paratzeko Cascanten, bat etorriz Santiago Arriola García industria ingeniariak prestatutako proiektu teknikoarekin (COIIBko 6288 elkargokide zenbakia).\n2.–Erabileraren lagapena arautuko duen baldintza-agiria onestea.\n3.–Espedientea jendaurrean jartzea hilabeterako, aldez aurretik iragarkia jarrita Nafarroako Aldizkari Ofizialean, epe horretan bizilagunek eta interesdunek hura aztertu eta egoki juzgatzen dituzten alegazio edo erreklamazioak aurkez ditzaten.\nErabaki hau behin betiko bihurtuko da, jendaurreko aldian inork ez badu alegaziorik edo erreklamaziorik aurkezten; hori gertatuz gero, espediente osoa Nafarroako Gobernuko Nekazaritza, Abeltzaintza eta Elikadura Departamentuko Herri-lurren Atalera igorriko da, dagokion foru dekretuaren bidez onesteko.\nCascanten, 2020ko abuztuaren 4an.–Alkate udalburua, Alberto Añón Jiménez.\nIragarkiaren kodea: L2008762


Copreci Ekuadorreko eredu energetikoaren aldaketan aholkulari arituko da — TUlankide MONDRAGON\nCoprecik aspaldi egin zuen berrikuntzaren aldeko apustua etxetresna elektrikoen arloan eta 2014an mugarri berriak ezarri zituen nazioartean erreferente izaten jarraitzeko. Alde batetik, Aretxabaletako kooperatibak Gobernuarekin elkarlanean, Ekuadorreko etxebizitzetara teknologia berriak eramango ditu, eta bestetik, jabetza intelektualaren alde eta innobazioaren arloan burutzen dituen diseinuak patentatzen jarraitzen du.\nRafael Correaren Gobernuak eredu energetikoa aldatu nahi du, “anbizio handiko plana” guztien esanetan\nCopreciko ordezkariak bereziki gustura daude Gobernuarekin elkarlanean martxan jarri duten planarekin. Rafael Correaren Gobernuak eredu energetikoa aldatu nahi du, “anbizio handiko plana” guztien esanetan, eta horretarako zenbait akzio burutzen ari dira. Inportatutako gasa ordezkatzeko, inbertsio hidroelektrikoak egiten ari dira Copreciren aholkularitzarekin. Autoritateek, horrela, apustu sendoa egin dute, gas sukaldeak indukziozko plakengatik ordezkatuz, eta hain justu ere Copreci da Europako fabrikatzaile independente nagusia.\nAkordioa hainbat arlotan\nCopreciren eta Gobernuaren arteko hitzarmena edo elkar-lanerako akordioak erantzuten die arlo tekniko, industrial eta komertzialei. Etxebizitzetan argi-indarraren potentzia egokitu beharko dute eta energia elektrikoaren demokratizazioan eragina izan du. Gobernuak, era berean, Ekuadorreko bizilagunei hilero 80kw doan emango dizkie indukzio plakak erosi ahal ditzaten.


ESTALKIA ERAIKITZEN ARI DA KATEAKO KIROL PISTAN\nkirol instalazioetan estalkiaren proiektua\nTabla que ofrece los datos de ESTALKIA ERAIKITZEN ARI DA KATEAKO KIROL PISTAN\nAurrekontua 296.910,30 € IVA del 21% incluido\nEnpresa OTEGI GAZTAÑAGA, S.L.\nAurreikusitako epea 6 meses\nHasiera data 17-05-2016\nBukaera data 31-12-2016\nKatea auzoan ekitaldiak egiteko eta euria egiten duen egunetarako gune estali bat edukitzeko beharra antzeman zuen Irungo Udalak.\nAuzoko aisialdiko guneetako bat elizaren ondoan dago, pilotalekuaren eta saskibaloi kantxaren aldean; gainera, han egiten dira auzoko jaietako ekitaldiak eta auzoko gunerik zabalenetako bat da. Beraz, tokirik aproposena da gune estali bat kokatzeko.\nPilotalekuaren zati bat estaltzea erabaki zen eta saskibaloi gunearen zati bat ere bai, bi toki horietako zeharkako norabidean. Horretarako, KATEAN KIROL INSTALAZIOETAN ESTALKIA JARTZEKO PROIEKTUA idatzi da, Arbiun plazan egiteko. Pilotalekuaren zati bat eta saskibaloi gunearen beste zati bat estaliko da zeharkako norabidean. Estalkia pilotalekuko murruko goiko aldearen altueran hasi eta Kateako elizatik hurbilen dagoen tokira jaitsiko da.\nZutabe horietan oinarritzen den goiko egitura zur xaflatuzko habeekin egingo da eta gune batzuk gardenak izango dira argia pasatzen uzteko.\nGainera, elementu bertikal bat ere erantsiko da estalkiaren mendebaldeko gunearen azpian, ezpondaren aldetik datorren euritik eta haizetik babesteko, eserleku gisa erabiltzen den hormatxoarekin batera.\nEstalkipeko argiteri bat jarriko da, gune bakoitzean lau elementurekin eta guztira, 8 luminaria ezarriko dira. Era berean, idatzitako proiektuan aipatutako estalkia eraikitzeaz gain, inguruko hainbat elementu berritzea sartzen da, hala nola saskibaloi pistaren zoladura eta altzari-elementuak berritzea, baita pilotalekua eta hango horma ere.\n2016ko maiatzaren 23an obra hasten da. Obra bukatu eta gero 2016ko iraiaren 7an hiritarrei irekitzen da.


Kronikgunek arreta integratuaren estrategia aurkeztu du SANTEXPO kongresuan - Kronikgune\nKongresuaren 56. edizioa 2022ko maiatzaren 17tik 19ra egin da Parisen\nSANTEXPO aretoak (https://www.santexpo.com/en /) 56. edizioa ospatuko du eta aurtengo leloa hauxe izan da: “Osasuna, Europako muga berria?”. SANTEXPOk 900 erakusketari izan ditu eta 30.000 pertsona baino gehiago bildu ditu: zaintzaileak, adituak, ikertzaileak, teknologia-garatzaileak eta osasun-zerbitzuen kudeaketan, digitalizazioan, ekipamenduan eta eraikuntzan inplikatutako osasun-profesionalak. Aurten, osasuna Europako ongizate-estatuaren zutabe gisa tratatu nahi izan da, eta COVID-19ak eragindako pandemiarekin berrantolatu da. Munduko osasun-krisiak herrialdeen erantzun koordinatua eskatu du, eta osasun-sistema nazionalen baterako lana eta ahalegina, herritarren osasuna babesteko. SANTEXPO ideiak, esperientziak eta gaitasunak partekatzeko eta industriaren, ikerketaren eta berrikuntzaren arloan lankidetza bultzatzeko gune bihurtu da. Era berean, bertaratutakoek prebentzio-politikak aplikatzeko adostasuna lortu nahi izan dute, honako galdera honi erantzuteko: “Europako osasuna Europako integrazioaren muga berri bihurtu al da?”\nKronikgune gonbidatua izan da Euskadiko osasun-sisteman ezarritako arreta integratuko estrategia aurkezteko. Estrategia horrek antolaketa-integrazio klinikoa eta funtzionala bilatzen du. Hedatutako ereduaren helburua asistentzia-jarraitutasuna ematea da, bai osasun- eta gizarte-mailan, hainbat prozesu eta herrientaren bidez. Arreta integratuaren helburu nagusia da biztanleriaren egungo beharrei erantzutea, modu eraginkorragoan eta biztanleria-ikuspegiarekin, baliabideak konfiguratuz eta birbanatuz, baliabideen koordinazioa hobetuz eta osasun digitala bultzatuz. Eredu hori posible da Euskadin, pazienteen jarraipena egiteko eta pazienteei, zaintzaileei eta haien inguruko senideei arreta pertsonalizatua emateko aukera ematen duten tresnei esker. Ildo horretan, Kronikgunek arreta integratuaren estrategia aurkezteaz gain, SANTEXPOn hainbat tresna aurkeztu ditu, hala nola arriskuen estratifikazioa edo Osabide Global Historia Kliniko Elektronikoa.


'Altxa kopla hori' bertso musikatuen egitasmoa hastear — Gaztezulo\n'Altxa kopla hori' bertso musikatuen egitasmoa hastear\n'Altxa kopla hori' bertso musikatuen egitasmoa hastear Kalean eta lagunarteko giroan egiteko bost saio antolatu dituzte, kopla eta musika uztartuta. Bihar, uztailak 2, izango da lehen saioa Luiaondoko pilotalekuan. https://www.gaztezulo.eus/albisteak/altxa-kopla-hori-bertso-musikatuen-egitasmoa-hastear https://www.gaztezulo.eus/albisteak/altxa-kopla-hori-bertso-musikatuen-egitasmoa-hastear/@@download/image/altxa kopla hori.png\nKalean eta lagunarteko giroan egiteko bost saio antolatu dituzte, kopla eta musika uztartuta. Bihar, uztailak 2, izango da lehen saioa Luiaondoko pilotalekuan.\nArabako Bertsozale Elkarteak Altxa Kopla Hori! egitasmoa jarri du abian beste behin, bertsozaleei kopla doinuekin gozatzeko aukera eskaintzeko. Bost saio antolatu dituzte lagunarteko formatuan, kalean, musikaz lagunduta, eta kopla oinarri hartuta. Elkartearen hitzetan, "kopla, bertso erdi bat baino gehiago izanik, bertsotan egiteko neurri herrikoia da. Musikaz lagunduta eta lagun arteko giroan gozatzeko aukera ematen duena".\nArabako adin, herri eta belaunaldi ezberdinetako 20 bertsolarik, 5 gai-jartzailek eta 4 musikarik hartuko dute parte. Kalean edo plazan arituko dira, aulkietan eserita, doinu batzuk musikaz lagunduta eta entzuleengandik hurbil.\nBihar, uztailak 2, emango diote hasiera Luiaondoko frontoian, arratsaldeko zortzietan. Lehen saioan Paula Amilburu, Manu Bendala, Aitor Najera eta Felipe Zelaieta bertsolariek hartuko dute parte, Uxue Diaz de Cerio arituko da gai-jartzaile lanetan eta Unai Mendibil eta Nahiara Eizagirre arduratuko dira musikaz.\nBigarren saioa, berriz, Aramaion izango da uztailaren 15ean, 20:00etan, Kultur Etxeko parkean. Bertan Irati Anda, Manex Agirre, Xabier Antia eta Orlando Arreitunandia arituko dira bertsotan. Eli Plazaolak jarriko ditu gaiak, eta Mikel Goikuria eta Unai Mendibil izango dira musikariak.\nArabako Bertsozale elkarteak aurrerago emango du irailean egingo diren beste hiru saioen berri.


Estibaus » Los Boscos auzunea: etxebizitzen eraikuntza (3)\nAurtengo Batzarra eta planak »\nAurkeztu eta egun gutxira, 1965eko urtarrilaren 25ean, Hirigintzako zuzendari teknikoak, Encio jaunak, proiektuari buruzko zehaztapen batzuk eta aparkalekuetarako aurreikuspen handiagoa eskatu zituen. Antonio Sampietrok gogoratzen zuenez, udal teknikari honekiko harremanak ez ziren batere errazak izan. Jose Ramon Sesé eta bera ia egunero joaten ziren Donostiako udaletxera izapideak arintzeko asmoz, baina berarentzako eskupekorik ez zegoenez, espedientea tiraderan geldirik edukitzen zuen. Baina etsipena eta ezintasuna aldatu egin ziren Jesus Los Santos Garayalde eta Jose Eizmendi Amutio zinegotziekin harremanetan jarri zirenean, zeinek udal espedientea onartzeko prozesua azkartzea lortu baitzuten.\n1965eko apirilaren 7ko bilkuran, Udal Batzorde Iraunkorrak 120 etxebizitza eraikitzeko udal lizentzia onartu zuen, hamabi bloketan banatuta, hormarte bikoitzekoak, erdiko posizioko eskailerarekin, solairu bakoitzeko bi etxebizitza berdinekin eta 5 solairuko altuerarekin, hau da, bloke bakoitzeko 10 etxebizitzarekin. Eliza hartuko zuen 13. bloke bat ere egongo zen, gizarte zentroaz gain, zinema, apaizen egoitza eta gimnasio bat azken solairuan.\nBeatriz Herrerasek “Altza: historia y Patrimonio“ lanean jasotzen duenez, auzune berriaren etxebizitza tipoak 86,28 m2 izango lituzke, 68,178 m2-ko azalera erabilgarriarekin, honela banatuta: ataria, banagailua, sukaldea, komuna, gela, logela nagusia eta beste bi logela. Etxebizitza bakoitzak terraza handi bat izango luke, eta bertan, zati bat (pantaila batek babestua) arropa zintzilikatzeko erabiliko litzateke.\nHilabete batzuk lehenago, 1965eko urtarrilaren 31n, lurrak erosi eta eraikuntza-espedientea hasi ondoren, lurrak bedeinkatu zituzten, San Juan Bosco eguna aprobetxatuz.\n120 etxebizitza eraikitzeko aukerak kooperatiba bazkide berriei irekitzera eraman zuen. Albistea berehala zabaldu zen Gros auzoan, eta jende asko joaten zen igandeetan mezatara Los Boscos zentrora, informazioa jasotzeko eta kooperatibako kide izateko.\nUdal izapidea gainditu ondoren, proiektua hiru lurzatitan banatu behar izan zen (A, B, C); izan ere, Etxebizitza Ministerioak itzuli beharrik gabeko diru-laguntza bat jasotzeko aukera ematen zuen errenta mugatuko etxebizitzen kalifikazioa lortzeko, proiektuek 40 etxebizitza baino gehiago ez izatea zen baldintzetako bat. Etxebizitza Ministerioak itzuli beharrik gabeko 3.600.000 pezetako diru-laguntza emango du obrak amaitzean.\nHurrengo hilabeteetan hainbat izapide egin ziren, eta 1965eko abuztuaren 10ean Etxebizitza Ministerioko Gipuzkoako ordezkaritzak etxebizitzak eraikitzeko espedientea onartu zuen. Aldi berean, obraren finantzaketan ere lan egiten da, Gipuzkoako Aurrezki Kutxa Probintzialak 20.000.000 pezetako (% 5,25eko interesa) kreditua lor dezan.\nHilabete zailak dira ekonomiaren ikuspegitik; izan ere, prozesua luzatu egiten zen, eta kooperatibistek hainbat ekarpen egin behar zituzten gastuei aurre egiteko, eta horietako askok zailtasun handiak zituzten dirua lortzeko. Bestalde, Etxebizitza Ministerioaren erantzunak 11 hilabete behar izan zituen iristeko, eta hori gabe proiektuak ezin izan zuen aurrera egin. Ministerioak gizarte-ekintza gisa aitortzeak zergak 20 urtez nabarmen murriztea zekarren. Egoera horretan, De la Cruz izeneko kontratista batek lursaila berrerosteagatik hitzartuta zeukatenaren bikoitza eskaini zien (10.000.000 pezeta). Proposamena batzarrera eraman zen, baina ez zuten onartu eta proiektuarekin aurrera jarraitu zuten.\nAzkenik, 1966ko otsailaren 28an, Aldundiak kooperatibak erositako lurretan etxebizitzak eraikitzen hasteko baimena eman zuen. Baina baimen ofizialari aurrea hartuz, aurreko egunean, Gabriel kaputxino aitak lanak bedeinkatu zituen eta lehen harria jarri zen eliza hartuko zuen eraikinean.\nGremioak kontratatzen hasi ziren obrak egiteko. Aipagarrienak hauek izan ziren: Construcciones Sorondo, hormigoiztatzeaz eta igeltserotzaz arduratuko zena; Jorge Migliaccio, elektrizitateaz; eta Fanjul, iturgintzaz. Sukaldaritza ekonomikoaren (ikatzezkoa) edo butanozkoaren arteko aukeraketari buruzko eztabaida planteatu zen, eta gehiengoz sukaldaritza ekonomikoa nagusitu zen.\nEraikuntza lanean, lursailaren maldak zirela eta, etxabe batzuk eratu ziren, eta harategi, arrandegi, denda eta beste zerbitzu batzuetarako erabiltzea erabaki zen, hala nola eskoletarako, haurtzaindegirako…\nAparteko gastuak sortzen zirenez, 2.000.000 pezetako beste kreditu bat eskatu behar izan zuten, Luzuriaga enpresaburuak bermatu zuena, Pasaiako bere enpresako langileei 6 etxebizitza esleitzea eskatuz.\nObren azken fasean, eta eliza baldosatu aurretik, Juan Carlos Larequik gogoratzen du Teofilo Buldainek, obraburuak, zulo bat ireki zuela aldarea joan behar zen tokian, eta Jose Ramon Sesék gurutze bat, zilindro bat pergamino batekin eta garaiko txanponekin, eta Antxon Alfaro haurrak San Joseren irudi bat bertan utzi zituztela.\nUrte eta erdi baino gehiagoko obren ondoren, 1967ko abenduaren 17an, igandea, Miguel Castells notarioaren aurrean zozketatu ziren etxebizitzak, Gipuzkoako Merkataritza eta Nabigazio Ganberaren ekitaldi-aretoan. Eta handik astebetera, 23an, eliza bedeinkatu eta Lorenzo Bereciartua Elizbarrutiko gotzainak aldarea sagaratu zuen. Hurrengo egunean, abenduaren 24an, Gabon-gauean, kooperatibista guztiei eman zitzaizkien giltzak gizarte-lokalean.\nEtxebizitza bakoitzaren azken kostua 330.000 pezetakoa izan zen, baina itzuli beharrik gabeko 30.000 pezetako laguntzarekin Etxebizitza Ministerioaren kooperatibista bakoitzeko, 300.000 pezetakoa izan zen ordaindu zen benetako kostua. Prezio horretan etxebizitza zegoen, baina baita etxabeak, elizaren eraikina, urbanizazioa eta hasierako proiektuaren gainean etxebizitzetan egin ziren hobekuntzak ere.\n2021, Maiatzak 27


Gorka Aizpurua Serrano eibartarrak irabazi dau sanfermin jaixetako kartel-lehiaketia — Eibar.ORG | Eibarko peoria\nHemen zaude: Hasiera / Blogak / Eibartik / Gorka Aizpurua Serrano eibartarrak irabazi dau sanfermin jaixetako kartel-lehiaketia\nGorka Aizpurua Serrano eibartarrak irabazi dau sanfermin jaixetako kartel-lehiaketia\nAsier Sarasua 2005/05/04 23:52\nGorka Aizpurua Serrano eibartarrak irabazi dau sanfermin jaixetako kartel-lehiaketia. Aurtengo leihaketa horretara 600 lan aurkeztu dira, eta guztien artian eibartarraren lana aukeratu dabe.\nLehenago be aurkeztu izan da Gorka lehiaketa horretara, beti "elementu tipikoak erabiliz", eta aurtenguan zeozer desbardiña eittia erabagi dau: ez zezenik, ez santurik, ez pañuelo gorririk... Betiko elementu guztiak falta dira kartelian. Eta horixe sarittu dau epa-mahixak.\nGorkak 26 urte dakaz eta Bartzelonan bizi da. Hainbat lehiaketa irabazi dittu honezkero; kartel-lehiaketak be makiñatxo bat. Eibarren ixa urtero irabazi izan dau lehiaketaren bat, oso gazterik hasitta, gainera. Hau be ez da azkena izango.\nFamelixan be badaka zeini jarraittu, beran aitxitxa, Juan Serrano, margolari eta grabadore ezaguna dalako Eibarren. Eibarko Artisten Elkarteko presidentia be bada.\n"Pese a no contener ningún motivo iconográfico hemos elegido el cartel más musical, más abierto y sugerente. Precisamente porque al no tener ningún icono que lo identifique es un cartel múltiple, que tiene que ver con lo popular, con lo festivo y con lo musical. Es un cartel que se puede cantar, se debe cantar y se canta desde el principio".\n"El cartel elegido trasciende fronteras, es elemental y básico pese a no representar a un toro o la figura de San Fermín y el jurado, además de valorar los aspectos técnicos, se ha guiado por un criterio emocional. Lo importante es que hable el corazón y en este caso resulta más comunicativo el son que cualquier icono".\nArtikulo osua Diario de Navarran\netiketak: eibar, kultura\nBa nere ustez idea azkenengo urtietan presentau dian lanen artian interesgarrienetakua izan da. Gertatzen dana emaitz grafikua, objetiboki hitzeginda, ez da egokixa.\nNere inguruko lankide batzuendako, ostera, sinpletasun hori... xinpleegixa. Gehixeneri ez jakue gustau.\nGustuak gusto, hori garbi dago.\nBegira ze garrantzitsua dan epai-mahai honek egindako aukeraketa.\nSofistikaziotik urruti, xinpletasuna garaile. Edonork egin lezakeen kartela, eta epai-mahaiaren parrafo hori, gordetzeko modukoa:\n"además de valorar los aspectos técnicos, se ha guiado por un criterio emocional. Lo importante es que hable el corazón y..."\nQué cuco! esango du batek baino gehiagok... Baina zein egiazkoa.


Makina bat ekintza Azpeitiko kulturgunearen 10. urteurrenekoa ospatzeko - Noticias de Gipuzkoa\nMakina bat ekintza Azpeitiko kulturgunearen 10. urteurrenekoa ospatzeko\nHerritarrek Sanagustinen izandako bizipenen argazkiak eskatuko dituzte "mosaiko erraldoi bat egiteko"\n– jabi leon 10.02.2021 | 00:23\nUrteurrenaren harira eratutako Herri batzordearen kideak. Argazkia: N.G.\nAzpeitia – Nahiz eta Sanagustin kulturguneak 2010eko abenduaren 11n ireki zituen ateak Azpeitiko erdigunean, ez zen guztiz osatu hurrengo urteko uztailaren 22an ostalaritza zerbitzua martxan jarri eta, halaber, haren kudeaketa Sanagustin Kulturgunea kooperatiba elkartearen esku geratu zen arte.\nHala, joan den abenduaren 11n hamar urte bete ziren Sanagustin kulturguneak bere ateak ireki zituenetik. Ordutik, kulturzaleen egarria asetu duten ehunka kontzertu, hi- tzaldi, jaialdi, antzezlan eta era guztietako ikuskizunak taularatu dira udaletxeko eraikinaren behekaldean kokatuta dagoen ekipamenduan.\nIkusitakoa ikusita, zalantzarik ez da Sanagustin kulturguneak Azpeitiko eta Euskal Herri osoko kultur sortzaile eta eragileren plaza emankorra izan dela bere bizitzaren aurreneko hamarkadan.\nHala ere, Azpeitiko kulturgintza osatzen duten eragileek kulturgunearen hamargarren urteurrena baliatu nahi izan dute ekipamenduak egin duen ibilbideaz hausnartu eta haren etorkizunerako begirada finkatzeko. Horretarako Kultur Mahaiak, Kulturaz kooperatibak, udalbatzarrean ordezkatuta dauden bi udal taldeek eta norbanako batzuek "interesa duten herritar guztien partaidetzari irekita dagoen" herri batzordea eratu berri dute, beti ere, kulturgunearen sorreran egin zen bezala "berriz ere herritarren nahia izan dadin iparrorratz hamargarren urteurren hau ospatzean", azaldu dute Kulturaz kooperatibatik.\nUrteurreneko egitaraua, abian Herri batzordeko kideek azaldu dutenez, "garai berriak ate joka ditugu, eta kultur bizimodu dinamiko batez gozatzeko aukera dugun arren, hamargarren urteurreneko egitaraua helburu hezitzaile eta integratzaile batekin ere ondu nahiko genuke".\nBeraien ustetan "kultur komunitatearen ardura da orain arte hosto ederrez atondurik izan den enborraren esentziari eustea, herritik herria kulturan heztea, haztea". Orain dela pare bat aste herri batzordeak jakinarazi zuen ondo aztertuko zituela pandemiak eragindako egoera honek ematen dituen aukerak urtemuga ospatzeko ekintzak zehaztu aurretik eta antolatutako lehenak atzo bertan iragarri zituen.\nKulturgunearen hamargarren urteurreneko egitaraua abiatzeko "herritarrek Sanagustinen izandako bizipenak jasoko dituen mosaiko erraldoia" osatu nahi dute "udaberrian". Horretarako "orain hasiko gara irudiak eskatzen", aurreratu dute ekimen horren nondik norakoak "bihar bertan" jakinaraziko dituen herri ba-tzordetik.\nBestalde, Udaleko eta Kulturaz kooperatibako ordezkariek agerraldi berezia egingo dute "ziurrenik, datorren astean" Udalbatzarrak azken osoko bilkuran aho batez onartu duen bi erakunderen arteko lankidetza hitzarmenaren berri emateko. Horren bitartez, Kulturaz kooperatibak Sanagustin kulturgunea, Soreasu antzokia eta Dinamoa sormen gunea kudeatuko ditu 2024 urtera bitartean (beste lau urtez luzatzeko moduan).\nHorretaz gain, hil honen bukaeran "Azpeitiko eta Euskal Herriko kultur sortzaileei egindako kulturguneko proiektuari buruzko bideo laburrak" argitaratzen hasiko dira eta udaberrian "nazio mailako" bi jardunaldi egingo dituzte. Horietako batean "kultur artikulazioaren gaia" jorratuko da; eta bestean, "herri ekimena eta kooperatibismoa".\nAzkenik, Dinamoa sormen gunearen irekiera ekitaldi ofiziala izango da ekainean.\nSei ekitaldiz osaturiko egitaraua eskainiko dute martxoan Alegian.\nAzpeitiko Udalak hitzarmena sinatu du Kulturaz kooperatibarekin.


Open Club Day ekimenaren laugarren edizioa, otsailaren 6an – Musika bulegoa\nOpen Club Day ekimenaren laugarren edizioa, otsailaren 6an\n2021eko otsailaren 6an, larunbata, Open Club Day ekimenaren laugarren edizioa ospatuko dute Europako zuzeneko musika aretoek. Ohikoa den bezala proiektu ezberdinak antolatuko dira, Euskal Herrian Kultura Live elkarteko kide diren Ondarruko Beikozini aretoak eta Gasteizko HellDoradok haurrei zuzendutako ikastaroak egingo dituzte.\n2020ko krisiak gogor kolpatu du zuzeneko musika eta kontzertu aretoak denbora luzez itxita egon behar izan dira. Horietako batzuk oraindik ere itxita daude. Horregatik, inoiz baino nabarmenagoa da musikaren ekosisteman ezinbestekoak diren gune hauek babestea. Musika Bulegoak kolaboratzaile bezala bat egiten du ekimen honekin.\nHemen irakurri dezakezue #OpenClubDay antolatzen duen Live DMA elkarteak osatu duen oharra:\nErresilientzia eta elkartasun ekintza bat.\nGaur egun askok itxita jarraitzen badute ere, kontzertu aretoak gauza berriak ezagutzeko eta aniztasunerako espazioak dira. Dinamika hauek nabarmentzeko abiatu zen Open Club Day. 2020ko martxotik zuzeneko musikaren ekosistema guztia hilzorian dago. Kontzertu aretoek bizirauteko borrokan jarraitzen dute.\nZuzeneko musikaren gune hauek ibilbide artistikoa bultzatzeko balio dute eta gizakien askatasunerako ezinbesteko topaguneak dira. Milaka pertsonei ematen diete lana eta entretenimendurako leku alaiak izateaz gain Europako milioika biztanlerentzat proposamen kultural berriak ezagutzeko ezinbesteko guneak dira.\nTokiko eszena musikala inoiz baino gehiago babestu behar dugu orain. Zuzeneko musikaren profesionalek merezi duten errekonozimendua jaso behar dute. Aurrekaririk gabeko krisi honen eztandarekin batera eraikin artistiko eta kultural hauek mantentzeko borrokan dihardute. Espazio hauek etenik gabe segurtasun neurrietara egokitzeko lanean jarraitzen dute, gune seguruetan bilakatuz: langileentzat, musikarientzat eta publikoarentzat. Eta hori sormenez betetako erantzunekin lortu dute.\n(Open) Club Day zuzeneko musikaren espazioek duten boterearen aldeko manifestazioa izatea nahi dugu: jendea batzeko eta gure gizarteari erantzun alaiago bat emateko.\nGure musika aretoen errealitate gogorra hobeto ulertzeko aukera hau aprobetxatu dezagun!\nAdierazpen hau Live DMAk argitaratu du eta [Open] Club Day webean sinatu dezakete mugimendu honetara batu nahi duten kontzertu aretoek, jaialdiek, elkarteek, kultur teknikariek eta langileek, zuzeneko musikaren zaletuek, etab. Sinatzaileak [Open] Club Day webgunean sailkatuko dira.


Igandean Bultza Euskaltegiak, bultza Euskara! ekimena eginen da Gazteluko Plazan - Nafarroa - euskalerriairratia.eus\nIgandean Bultza Euskaltegiak, bultza Euskara! ekimena eginen da Gazteluko Plazan\nEuskalerria Irratia 2021-03-26 11:24\nKorrikaren 22. Edizioan amaitu behar zen egunean AEKk euskaltegien aldeko bultzada atera nahi du kalera. Horretarako igande eguerdian musika eta kultur saio desberdinak eginen dira Euskal Herriko 88 hiri eta herritan AEKk antolatuta.\nEguerdiko 12.00etan bi kanta abestuko dira toki horietan guztietan; Euskalerrian Euskaraz eta berariaz sortutako Lekukoa mingaina Bertso rapa. Honetaz gain hemen Iruñeko Gaztelu Plazan Irati Majuelo bertsolaria arituko da, Kantuz taldeak, fanfarreak, marrazkilari bat eta Lekukoa mingaina bertso rapa sortu duen taldea.\nKorrika euskara sustatzeko ekinbide garrantzitsua izateaz gain, diru iturri handia ere bada helduen euskalduntzerako. Hori dela eta, aurtengo egoera ekonomiko zailari aurre egiteko, AEKk dinamika berezi bat jarri du abian.\nHiru ardatz nagusi izanen ditu honek: Euskal Herriko hiru administrazioei gutun bana bidaliko diete gogoraraziz haien laguntza eta inplikzioa beharrezkoak direla, bigarrenik: eragile sozialekin ere mintzatuko dira euskararekiko haien konpromisoetan urratsak eman ditzaten eta hirugarrenik jendearteari bere bultzada eta laguntza ekonomikoa eskatuko diote.


Ukimena gizakiek dituzten bost zentzumenetako bat da. Ukimenak hautematen dituen sentipenei esker, ingurunearekin elkarrekintzan jardun eta, aldi berean, gorputza estimulu kaltegarrietatik babestu dezakegu.\nLarruazala giza gorputzeko organorik handiena da, gorputz osoa estaltzen baitu. Larruazalak bizirik irauteko oinarrizko funtzio batzuk betetzen ditu: gorputza estaltzeaz gain, tenperaturaren kontrola ahalbidetzen du eta ukipena eta gauzen gogortasuna ere antzematen ditu.\nUkipen sentsazio hutsa baino ez denak, eragilearen indarra areagotuz gero, presio sentipena eta mina ere eragin ditzake. Modu berean, ezberdina da ukimenaren sentsibilitatea gorputz atalen arabera: sentikortasun hori oso bizia da mihian, ezpainetan, esku ahurretan eta hatz muturretan. Larruazalaren egoerak ere sentikortasuna baldintza dezake; hiperkeratosiak (larruazal lodituak), hotzak eta anemiak sentsibilitatea gutxiagotzen dute.


Kokatuta, enpresa eta Enplegu azoka Segovia\n6 maiatzaren 2022\nEstatuko enplegu zerbitzu publikoak (SEPE) du VI. enplegu azoka eta enpresa babestua Segovia babes-akordio baten bidez, eta probintzia Tandema mahatsa erabiliz eta SEPE. horrez gain, feria, ataria eta gazteentzako programak buruzko informazio solasaldiak Empléate berreskuratze-planaren barruan, eraldatu eta Erresilientzia.\nVI-Azoka enplegua eta enpresak eta Tandema, ESTATUKO ENPLEGU ZERBITZU PUBLIKOA buruzko txosten bat eman eta gazteentzako programak enpleguaren ataria Empléate planaren barruan, berreskuratzea, eraldatu eta erresilientzia.\nDu gobernuaren ordezkariordea, Bakalada martín, joan zen eta azoka azpimarratu du “ atariaren Empléate foroa da, inguru pasa dira dagoeneko oso interesgarria 700 . 000 pertsona autonomo, enpresa balio du. Gainera, erlazionatzeko, lan-eskaintza eskaria ”.\nGainera, ESTATUKO ENPLEGU ZERBITZU PUBLIKOA azaldu dira lan-merkatuaren Txostenak Segovia artatuko du behatokiak eta argitaratzen.\nEginkizunak bere gain du duen ESTATUKO ENPLEGU ZERBITZU PUBLIKOA bere zerbitzu-gutuna, garrantzitsua da azoka honetan parte hartzeagatik batera, gainerako erakundeen aurrean, unibertsitatea eta enpresa-erakundeei dagokienez, hobetu ahal izateko, prestakuntza, enplegagarritasun-zifrak dira, baita ekimena indartzea, langabeziaren zenbakien eta jarduera ekonomikoa sustatzea probintzian.


Erbiozeko Sakana - Landa Turismoa Nafarroan\nHasiera Aisia eta turismoa Xendazaletasun ibilbideak Erbiozeko Sakana\n"Erbiozeko Sakana" mendi ibilbidea\nErbiozeko Sakana Mapa\nIbilaldia Lezaungo eta Guesalaz Haraneko paraje ederrenetako batean zehar.\nLezaún - Iturgoyen- Lezaun bide lineala 131 m-ko desnibelarekin.\nProposatzen den ibilbide berria Lezáun eta Riezu (Yerri Harana) lotzen dituen dagoen bidearen aldaera bat da eta PR NA-182 (Ubagua ibaiaren arroila izeneko ibilbide txikia) bezala markatuta dago, Iturgoyen herriarekin lotzen duena. Horrela, bisitariak zailtasun txikiko ibilbide ugari ditu.\nAbiapuntua Lezáun eta Iturgoyen izan daiteke, egindako seinaleztapenak bidaiatzeko bi noranzkoak baimentzen baititu. Ibilbidea lineala da, guztira 7,40 km luzera (joan-etorria).\nLezáun ibilbidea abiapuntutzat hartuta, ibilbideak Ubagua ibaiaren arroila izenez ezagutzen den arroilaren behealdea zeharkatzen du, dagoeneko seinaleztatutako ibilbide txikiarekin (Lezáunetik ibilbidearen hasieraraino) zati txiki bat partekatuz.\nBide beretik abiatuta, Iturgoyenera igotzen den bidea hasten da, balkoi natural batera iritsiz eta panoramika ederrak ikus daitezke, baita Ubagua ibaiaren arroilaren irudi oso interesgarria eta osoa ere. Bi herri horien arteko komunikazio bide gisa eta abeltzainentzako bide gisa erabiltzen den errepidea da, gaur egun ia desagertuta daude errepide sarea egokitu eta landa eremuak eta erabilera tradizionalak utzi ondoren.\nLandaretza nagusia artadiak, ezpelak eta haritzak osatzen dute, elementu harritsu eta harritsuekin txandakatuz.\nBide honek interes ornitologiko handia du, Ubagua ibaiaren arroila, Erbioz sakana eta ikuspegi mendeurreneko haritz ederrak ditu.\nBide honek trantsizioko paisaia atlantiko-mediterraneoa zeharkatzen du, pagadia, artadia, haritza eta kaxa daudelarik. Ibilbidean aurki daitezkeen fauna azeriak, basurdeak eta harrapari espezieak dira, sai arrea nabarmenduz.\nLezáun eta Riezu (Yerri Harana) lotzen dituen eta PR NA-182 (Ubagua ibaiaren arroila) bezala markatzen duen bidearen aldaera.\nAbiapuntua Lezáun eta Iturgoyen izan daiteke, emandako seinaleek bidaiatzeko bi noranzkoak baimentzen baitituzte. Ibilbidea lineala da, guztira 7,40 km luzera (joan-etorria). Ibilbidearen abiapuntutzat hartuta panelaren kokapena Lezáun (elizaren azpitik pixka bat) bidexka kale berean zehar jeisten da burdinazko ate berde batera, Ubagua ibaiaren arroilara sartzeko.\nBideak ate hori zeharkatu eta arroilaren behealdean zehar doa, zati txiki bat partekatuz ibilbide labur gisa markatutako bidearekin (Lezáun-etik bidearen hasieraraino). Utzi kanal bat eskuinean eta jarraitu zuzen bidetik, alde batera utzi gabe bide honen elkargunean gezi hirukoitza aurkitu arte ezkerretik hasten den bidearekin (Lezáun-Iturgoyen norabidearen arabera) Riezu, Lezáun adierazten duena. eta Iturgoyen.\nPuntu honetan Iturgoyen norabidea jarraituko dugu, hau da, ezkerreko aldean hasten den bidea hartuko dugu balkoi natural batera iritsiz eta bertatik ikuspegi panoramiko ederrak ikus ditzakegu, baita arroilaren irudi oso interesgarria eta osoa ere bide nagusia utzi gabe. lur harritsuan barrena, harkaitzen eta artadiaren eta haritzaren aleen artean.\nSardexkarik hartu gabe, jabetza pribatu bat (eskuinaldean) mugatzen duen harrizko hormara iritsiko zara eta apur bat aurrerago, burdinazko ate batera. Bideak zeharkatzen du eta landutako soroen artean jarraitzen du Iturgoyen herrira iritsi arte. Tour honen abiapuntua adierazten duen panel bat ikus dezakegu baina kontrako norabidean.


Apirilak 21: Carlos López Buchardo | eleizaldemusika\nApirilak 21: Carlos López Buchardo\n1948ko apirilaren 21ean Carlos López Buchardo konpositore argentinarra hil zen. Hau 1881eko urriaren 12an jaio zen Buenos Airesen.\nLehenik eta behin konposizioa ikasi zuen bere jaioterrian, eta geroago bere ikasketak zabaldu zituen Parisen, Albert Rousselekin.\nArgentinan lan asko egin zuen, herrialde honek musika bizitasuna lortzeko, esaterako berak sortu zituen Buenos Aireseko kontserbatorioa edota Universidad de la Plata deitzen den arteko eskola.\nHemen duzue bere abestietako bat: “Oye mi llanto”\nEgilea: Leiore Ormaza\nPosted by biotzf on 2013/04/21 in Efemeride musikalak, SARRERAK.


Multijabetza arautzeko lege berri bat lehenbailehen egiteko eskatu du Euroganberak | Consumer\nMultijabetza arautzeko lege berri bat lehenbailehen egiteko eskatu du Euroganberak\nEuropako Parlamentuko osoko bilkurak Manuel Medina Ortega eurodiputatu espainiarraren txosten bat onartu zuen atzo. Bertan, denbora partekatuko etxebizitzen erabiltzaileen arazoei aurre egiteko Erkidegoko legeria berria lehenbailehen sartzea proposatzen du.\nTestu honen helburua da kontsumitzaileen, sustatzaileen eta aprobetxamendu-eskubidearen saltzaile, sustatzaile eta saltzaileen arteko harremanetan konponbideak bilatzea.\nMedina Ortegaren txostenak uste du beharrezkoa dela erabiltzaileen babesa indartzea; izan ere, egungo zuzentaraua ez da nahikoa, gutxieneko testu bat baita, eta horrek erabakitze-marjina handia utzi baitie estatu kideei. Hori dela eta, proposamen bat aurkezteko eskatu dio Euroganberak Europako Batzordeari, administrazio-neurriak barne, denbora partekatuaren erregimenari buruzko araudia neurri handiagoan bateratzeko. Legebiltzarrak legeria berrirako emandako gomendioen artean, honako hauek nabarmentzen dira: erosleari uko egiteko epeak luzeagoak dira, sustatzailearentzat bermeak ditu; erabakitzeko eskubidea argitzea; kontratu-motak zabaltzea, horien iraupena argiago zehaztuz eta aurrerakinak atzera egiteko epean zehar debekatuz.\nEra berean, idatziz adierazten ez diren kontratuak deusezak direla adierazi eta zuzentarauaren eranskinean agertzen diren xedapen guztiak nahitaezkoak izatea proposatu du, eta gaur egun soilik adierazgarriak direla adieraztea, adibidez, partaidetza eskubideak prezio bermatuan saltzea edo etorkizuneko gastuen berri izateko eskubidea.\nEuropako Parlamentuak komenigarritzat jotzen du informazio- eta publizitate-kanpaina bat abiaraztea, jendeari multijabetza eskubideak eskuratzearekin lotutako gaiak jakinarazteko. Aipatzekoa da Espainiako legediak ez duela uzten termino hori erabiltzen nahasmena saihesteko, ez baita jabetza eskubidea eskuratzerik, erabiltzeko eskubidea baizik.\neskubide Euroganbera multipropiedad-eu plazos de desistimiento-eu propone-eu


Traineruen Kluben Elkarteak 19 estropadako «egutegi malgu» bat adostu du | Kirolak | Naiz\nEkainaren azken asteburuan hastea nahi badu ere, «osasun egoera normaltzean» eta 15 eguneko gutxieneko prestaketa denboraren ondoren hasiko litzateke. Denboraldia zilegizkotzat jotzeko, gutxienez 12 estropada gehi playoffak jokatu beharko dira Eusko Label Ligan eta zortzi gehi kanporaketak Euskotren Ligan. Beranduenez, denboraldia iraileko azkeneko asteburura arte atzeratuko da.\nArnaitz Gorriti|2020/04/04 Eguneratua:\nEusko Label eta Euskotren Ligak adostu dituzte TKEko kideek, osasun egoerak baldintzaturik beti ere. (TKE)\nTraineruen Kluben Elkarteak 2020. urte hontarako egutegia adostu du, larunbat goizean elkarteko bazkideen artean egindako bilera telematikoaren ostean. Aho batez onartu ondoren, 19 estropada izango dituen «egutegi malgu» bat egin du publiko TKEk Eusko Label Ligari begira. Emakumeen Euskotren Liga ere adostea erdietsi dute bilera honetan.\nOsasun larrialdiak eraginda, «malgutasuna» izango da aurtengo traineru denboraldiaren ezaugarri bereziena. Dena dela, ekainaren 28an hastekoa da printzipioz, VIII CaixaBank Bandera izanik jokoan jarriko den aurreneko proba, oraindik lekurik aipatu ez bada ere.\nHala ere, TKEko lehendakari Borja Rodrigok esandakoari jarraituz, «osasun egoerak hala uzten duen mementutik aurrera, taldeek gutxienez 15 egun izan beharko dituzte prestatze lanak burutzeko». Ondorioz, egutegia ezarrita geratu bada ere, aipatu malgutasunak egutegia uneoro «berrikusteko» aukera emango dio Ligari.\nHala, ekainaren 28ko estropada aipatu egunean ezingo balitz burutu, hurrengo asteburura atzeratzetik legoke, baita handik aurrerako estropadak ere.\nHorrez gain, aurtengo Liga baleko izango bada, «gutxienez 12 estropada erregularrak gehi playoffak jokatu beharko» direla adierazi du Borja Rodrigok.\nHau da, CaixaBank Banderatik hasi eta Zarauzko Ikurrinara artekoak –biak barne, eta kontuan izanda Zarauzko Ikurrina bi jardunalditan jokatzen dela–.\nEuskotren Liga balioztatzeko, berriz, «gutxienez zortzi estropada gehi playoffak» jokatu beharko direla argitu du TKEko lehendakariak.\nAzkenik, egutegian izan daitezkeen balizko atzerapenak aintzat hartuz, iraileko azkeneko asteburura luzatzeko aukera onartu du TKEk, irailaren 26 eta 27a, hain zuzen, «denboraldia baleko egiteko gutxienez osatu beharreko estropada kopurua osatze aldera», gogoratu du Rodrigok.\nHorrez gain, osasun egoerari jarraipena eman eta horren arabera jokatzen jarraitzeko, hamabost egunean behin biltzen jarraitzeko konpromezua adostu dute Traineru Kluben Elkarteko kideek.


'Gu be zuek gara' elkartasun olatuak urdinez jantzi du Gernika-Lumo - Busturialdeko Hitza : Busturialdeko Hitza\n'Gu be zuek gara' elkartasun olatuak urdinez jantzi du Gernika-Lumo\nElkartasun olatuak urdinez jantzi ditu Gernika-Lumoko kaleak gaurkoan. Ehunka herritarrek bat egin dute Gu be zuek gara maratoi solidarioagaz.\nMinbizia izan dute gazteek ebaki dute zinta\nUne hunkigarriagaz hasi da aurtengo elkartasun jaialdia; izan ere, leuzemia pasatu duten eta ospitalean ezagutu ziren bost gaztetxok eman baitiote hasiera ekitaldiari: “Ospitalean ezagutu ginen leuzemia pasatu dugulako; eskerrak eman nahi dizkizuegu gaurko ekitaldian parte hartzeagatik. Ospitalean dauden haur guztientzako oso garrantzitsua da gure laguntza”. Hitz horiek esanda, eta “ondo pasatzeko” gonbidapena eginda, elkartasun jaialdiari hasiera eman diote; lasterketaren irteeran zegoen zinta moztu dute-eta.\nHaurren minbiziaren ikerketarako eta hezur muinaren dohaintzari zabalkundea emateko jaialdi solidarioa da bigarrenez udalerrian ospatu dena. Hain zuzen ere, aurtengo elkartasun maratoiaren helburua tratamendu onkologikoan dauden haur eta nerabeentzat, eta familientzat Barakaldoko Gurutzea auzoan arnasgune izango den itxarongela bat egokitzea da.\nGernikarrek zein udalerriko inguruko bizilagunek ez dute hutsik egin gura izan, eta elkartasunak ez duela mugarik agerian geratu da.\nBeste urte batez, tonbola solidarioak jendetza batu du. Herriko merkatariek, norbanakoek, ikastetxeek zein enpresek emandako askotariko produktuak jarri dituzte bertan, eta herritarren parte hartzea nabarmena izan da.\n500 metroko lasterketa\nJai giroa. Goizetik nagusitu da jai giroa Pasealekuan eta inguruko kale zein tabernetan. 10:00etan Segundo Olaeta musika eskolakoek girotu dute giroa; lasterketa baino lehen berotzeko balio izan du honek.\nMinbiziagatik ospitalean ezagututako bost haurrek zinta moztu dute, eta horren ostean, 5 kilometroko lasterketa burutu dute haur, gazte zein nagusiek. Bakoitzak bere erritmoa mantenduz, eta poztasunez eta elkartasunanez beteta Pasealekuan bukatu dute Merkurion hasi den lasterketa. 5 kilometroko lasterketaren ostean, 500 metroko lasterketaren txanda izan da.\nGero, tailer, puzgarri eta jolasetan dibertitu dira umeak, eta jateko, paella solidarioa dastatzeko aukera egon da.\nUmeek jolastu bitartean, Oxabi erromeriaren kontzertua hasi da, eta Pasealekua girotzen aritu da hainbat orduz; erromerietako abesti ezagunak entzuteko eta horiekin dantza egiteko aukera eduki dute bertaratutakoek. Kantaz kanta, gainera, Euskal Herriko toki ezberdinetako abeslari ezagunak igo dira eszenatokira, eta beraien elkartasuna adierazi dute; tartean Dientes de Lunako taldekideak eta Gatibuko Haimar Arejita eta Alex Sardui.\nOlatuz olatu marea urdina bihurtu da Gernika-Lumoko Pasealekua; elkartasunaren lekuko. Minbizia duten haurrentzako eta familientzako arnasgunea egin gura dute La Cuadri del Hospi taldekoek, eta gaur, proiektu hori burutzeko gogoa herrian badagoela argi geratu da.\nARGAZKI GALERIA ikusteko sakatu hemen.


Sandals Foundation-ek 10 urte bete ditu Karibeari laguntzen\nHasiera » Azken albisteak » Nazioarteko Azken Albisteak » Jamaika Azken Albisteak » Sandals Foundation-ek 10 urte bete ditu Karibeari laguntzen\nKaribeko • ostalaritza • Hotelak eta estazioak • Inbertsioak • Jamaika Azken Albisteak • Luxuzko Albisteak • Berriak • Estazioak • Arduraduna • Turismo • Turismo Eztabaida • Bidaiaren helmuga eguneratzea • Bidaia sekretuak • Hainbat Albiste\n21 daiteke, 2021\nAurten 10 urte beteko ditu Sandals Foundation-ek, Sandals and Beaches Resorts-eko beso filantropikoa.\nSandals Foundation Sandals Resorts International erakundearen beso filantropikoa da.\nSandaliak eta Hondartzak komunitateari ematen dizkioten Fundazioaren bidez izan da.\nAzken 10 urteetan, Sandaliak etengabe aritu da Karibean zehar 840,000 pertsona baino gehiagoren bizitzan eragin positiboa izaten.\nHamarkada batez, Sandals Foundation-ek Karibeari lagundu dio aldaketa positiboak sustatzen komunitate, hezkuntza eta ingurumen proiektuen bidez. Fundazioa Sandaliek eta Hondartzek komunitateari itzultzeko modu bat izan da Karibeko jendearen bizitza sustatu, goratu eta hobetzen duten ekimenen bidez.\nThe Sandaliak Fundazioa Sandals Resorts International-en beso filantropikoa da. Karibean zehar jarduten duen komunitateen bizitzan zeregin esanguratsua betetzeko 3 hamarkadako dedikazioaren amaiera da.\nSandaliak eta hondartzak familiak lankideak baino gehiago biltzen ditu 4 marka eta bulego korporatiboetan - Sandalien taldea jatorria duten komunitateak dira. Horregatik, ahal duten guztia egiten dute Kariben aldatzeko - Sandals taldearentzat familiari buruzkoa baita.\n3200 kilometroko ibilbideak Slow Tourism berriro martxan jarri du\nErabat txertatutako amerikarrek aurpegiko maskarak eramateko esan zieten ...\nSAUDIAk munduko konpainiarik hobetuena koroatu zuen ...


Oxabi taldeak bere lehen abesti propioa kaleratu dau: ‘Espero dena’ - bizkaie.biz\nBizkaie! 2019-05-24 08:35 Musikea\nOxabi taldea bere kantu propioagaz ausartu da orain eta Espero dena abestia kaleratu dau.\nGaldakaoko taldeak hamahiru urte plazarik plaza gure inguruko kantu eta jantzarik ezagunenak jo eta kantetan ibili ostean, Oxabi erromeria taldea bere kantu propioagaz ausartu da orain eta Espero dena abestia kaleratu dau.\nOxabi erromeria taldea 2006tik dabil Euskal Herrian zein Euskal Herritik kanpo ehunka plaza alaitzen; jantzan eta kantuan egitekoak edo, beste barik bada be, gorputzari pozaldi uneak eskaintzeko abestiak interpretetan. Baina hamahiru urteko ibilbide luze horretan, oraindino gazte-gaztea dan taldeak beti jo eta kantau izan ditu besteen lanak, jakina, horretan oinarritzen diralako erromeria taldeak.\nOrain, barriz, pausu bat emon eta abesti propio barriagaz probau gura izan dau Oxabi taldeak, jendarteari eta, batez be, gazteriari alaitasuna, positibismoa eta norbere buruan sinisteko indarra eskaintzeko asmoz.\nKomunikabideak piztea baino ez dago munduan eguneroko ezbeharrez jaubetzeko, eta horrek gazteakan be eragin zuzena dauela uste dabe Oxabiko zazpi kideek: Izan albiste txarrak diralako, zure ingurukoek zugandik espero dabena ez zarelako edo Sare Sozialen bitartez gure buruari exijiduten deutsagun irudiaren exijentzia-maila altua dalako, oso tarte gitxi geratzen jakuz bakotxa dan horretaz gozetako. Beraz, taldeak horregaz guztiagaz amaitu eta euskal gizarteari positibismoaren aldarrikapen sendoa eskaini gura deutso Espero dena kantu barriaren bitartez.\n- 2019ko bagilaren 7an, Zamudion + Esne Beltza.\n- 2019ko bagilaren 8an, Oletan + Modus Operandi.\n- 2019ko bagilaren 16an, Gasteizen, Araba Euskeraz jaialadian.\n- 2019ko bagilaren 21ean, Olaberrian.\n2006an sortu zan Oxabi erromeria taldea, Jon Eguskiza, Aritz Uriarte eta Jon Gomez musikari eta lagun galdakoztarrek, herrian eta inguruetako jai-giroan erromeria euskaldun eta gazte bat falta zalako. Holan ekin eutsien ibilbideari, hortik gitxira, Urtzi Enrikez eta Asier Balentzia lagunak proiektura batu ziralarik.\n2009. urtean, Galdakaoko Gazte Eguneko abesti ofiziala sortu eben Arkaitz Estiballes bertsolariaren berbakaz, Mallorkan bira bat eskaini eben eta urte bereko maiatzean Ibilaldiako kartel nagusia osotu eben, besteak beste, Anje Duhalde, Sagarroi eta Esne Beltza musika taldeakaz batera.\n2011n, bost urte Euskal Herri osotik kontzertuak eta kale animazinoak eskaintzen ibili ostean, Oxabi erromeria taldea bueltan zan agertokietako formatu barriagaz. Bateraezintasun arazoakaitik, Uriarte, Enrikez eta Balentziak taldea itxi behar izan eben eta hasierako beste bi taldekideei (Jon Eguskiza trikian eta Jon Gomez ahotsean), Mikel Urrutia (bateria), Markel Arevalo (baxua), John Learreta (gitarra), Gaizka Jimenez (tronpeta) eta Eneko Arraibi (saxofoia) musikariak gehitu jakezan.\n2015ean, barriz, inoiz baino indartsuago dator Oxabi: errepertorio moldatuagaz, ikuskizun biziagaz eta fitxaketa barriagaz: Adrian Lopez tronpeteagaz.\nGainera, ohore ezin handiagoa izan eban taldeak, ordutik ehun kontzertutik gora eskaintzeaz gan, San Mames Barria zelaiaren erdigunean joten lehenengo taldea izan baita (Athleticen Kopako Finalean eta Gure Esku Dagoren ekitaldian eskaini zituen kontzertuak), eta Doctor Deseo, Gatibu, Enkore, Itziarren Semeak… eta beste hainbat taldeko lagunakaz batera kontzertua eskaini eben Bilboko Arenalean.\nHorrezaz gan, oihartzun handiko eakartasun kontzertu berezia antolatu eta eskaini eban Oxabi taldeak 2018an Gernikako Gu be zuek gara jaialdian, minbizia daben umeen alde eta La Cuadri del Hospi alkartearentzako. Bertan, Oxabik anfitrioi lanak egin bazituan be, oholtzan taldeagaz batera ibili ziran Gatibuko Alex eta Haimar, Hesianeko Zuriñe eta Fran, Gozategiko Iñigo eta Asier, Enkoreko Xabi Hoo, Revoltako Iker Villa, Txapelpunkeko Iñigito, ETSko Iñigo, Betagarriko Iñaki, Vendettako Pello Reparaz… eta askoz gehiago!\nAzken urteak hara-hona egin ditu talde bizkaitarrak eta 2019an be hor ibiliko da Oxabi, geldirik inor ez ixteko asmoagaz.\nTaldeko kide barriak Oxabi itxi behar izan eban erronka barri eta indartsuei aurre egin ahal izateko —gure desiorik onenak opa deutsaguz, Adri!— eta bere ordez dago Oxabi taldean Andoni Larraza oriotarra, besteak beste, Emon eta Gozategi taldeetan ibilitako tronpeta jolea.


Iraila | Iritzia | Berria\nDuela hamaika hilabete, 2017ko irailean, egunero idazteari ekin nion garaian, ahaleginak egin behar izaten nituen egun biz behin behintzat Kataluniari buruzko aipamenak saihesteko. Bila ibili gabe etortzen ziren gaiak. Egunero izan zitekeen aipagai Katalunia duela hamaika hilabete. Parlamentuaren deklarazioa, bozketa, errepresioa eta egurra, Piolin, Felipe VI.aren mehatxu hitzak, Rajoyren egonarri gaiztoa, preso politikoak, Puigdemont Bruselan, 155. artikulua indarrean jartzea, hauteskundeak... Egunero sortzen zuen Kataluniak berriren bat eta ia saihetsezin bihurtu zen eguneroko haranzko begirada.\nAhaztu egin dugunik ez nuke esango. Segur aski gure begiradak lehengo intentsitaterik ez duen arren, begi-zeharka hara begira segitzen dugu zer ikusiko, zer ikasiko. Eta ingurukoengan bi joera sumatu ditut. Baikorrek diote prozesua dela Kataluniakoa, denbora beharko duela, aitaren batean dena lor zitekeela pentsatzera ere ez ez zela inor iritsi, bidea egiten ari direla oztopoak oztopo. Ezkorren analisia laburragoa da. Batzuk barruan daude. Beste batzuk kanpoan. Eta gehienak lehen bezala.\nDesiratzen nago berriz ere iraila hel dadin. Jakina baita abuztuan «hil ala biziko» kontuek ere oporrak hartzen dituztela.


Etxebizitzaren prezioak hondoratzen jarraitzen du 2013an | Blog\n← Abian jarri da eraikineko energia-etiketaren betebeharra\nJaponiara bidean →\nEtxebizitzaren prezioaren etengabeko beherakadak bere bideari darraio 2013an, lurra jo gabe. EINren datuen arabera, urtetik urterako erritmoak behera egin du, % 14,3ko jaitsiera izanik, bi puntu eta erdi beherago 2012ko azken zifratik. Gauzak horrela, prezioak izan du % 31 baino gehiagoko atzerapena, krisia 2007an hasi zenetik.\nAutonomia erkidego guztiek jasotzen dituzte urteko tasa negatiboak etxebizitza prezioen bilakaeran, urteko lehen hiruhilekoan. Euskal Autonomia Erkidegoan, urteko aldakuntzaren jaitsiera ia % 13koa izan da eta, 2013ko lehen hiruhilekoan soilik, prezioen murrizketa 6,7koa da, Estatuko batez bestekotik oso hurbil, %-6,6.\nAurten, Euskadin etxebizitza berriaren prezioa % 6,8 murriztu da eta urteko aldakuntza ia % 9koa da (Estatuko % 12,8tik urruti), eta bigarren eskukoak % 6,6ko jaitsiera izan du urteko lehen hiruhilekoan eta urteko % 15,5 metatzen du (zertxobait handiagoa Estatuko batez bestekoa baino (% -15,3).\nEuskadin, 2007ko amaieratik etxebizitzaren prezioaren beherakada metatzea % 38,8koa da eta honela banatzen da: bigarren eskuko etxebizitzaren beherakada % 43,3koa eta etxebizitza berriarena % 29,2.\nGeroago, prezioei buruz hainbat ikerketa-lan argitaratu dira, jaisteko joera horiek berresten dituztenak, baita prezioak doitzea krisia hasi aurretiko mailetara ere.\nKrisia azken bost urteak baino gehiago igaro eta gero, arazo nagusia da argitzea jaitsieran lurra sumatzen den edo, alderantziz, Japoneko kasuaren antzeko kasuaren aurrean gauden, bi hamarkada baitaramatzate behera gelditu gabe.\nZaila da arazo horri erantzuna aurkitzea, batez ere, aldaketek gehiegi eragiten baitiote etxebizitzari, ez bakarrik aldaketa ekonomikoek, kulturalak eta gizartekoak ere bai.\nAzken aldian, ekonomia- eta finantza-baldintzak zorrotz aztertu dira, bizi izandako errealitateari azalpen koherentea aurkitzeko, hala ere, bigarrenei ez diete gehiegi erreparatu.\nIldo horretatik, kontuan hartu behar dugu biztanleria zahartzen doala eta Euskadi ez dela kasu berezia. Eustatek orain dela gutxi nabarmentzen zuen euskal biztanleen % 20k 64 urte edo gehiago dituela (zenbait udalerritan % 25ekoa) eta 85 urte eta gehiagoko biztanleak bost aldiz biderkatu dira azken 30 urteetan.\nEuskadin, 16 urtetik beherako adingabe bakoitzeko 65 urte eta hortik gorako 1,4 pertsona daude, Estatu osoaren ratioa gaindituz (1,1). 81 udalerrik dituzte 1,4 baino gehiago eta muturreko kasuak ere badira Lagranek 9tik 1eko proportzioa baitu. Haranak 6tik 1ekoa. Elantxobek, Añanak eta Moreta Arabak 16 urtetik beherako adingabe bakoitzetik 3 zahar baino gehiago ditu.\nEta lehen etxebizitzari dagokionez, etxebizitzaren beharra neurtzeko funtsezko elementua da familia sortzea eta aurreko datuek, epe labur eta ertainean, eredu aldaketa iradokitzen dute eta guztiz erabakigarria da bizitegi merkaturako; izan ere, lan egiteko adinean dauden eta beste familia bat osatzeko beharra duten pertsona gutxiago egongo baitira.\nHain zuzen, etxebizitzaren prezioa mendekotasun ekonomikoarekin lotzen duen ratioa bada eta biztanle aktiboaren eta aktiboa ez denaren arteko proportzioa neurtzen du.\nRatio hori zenbat eta handiagoa izan, orduan eta handiagoa da lanerako adinean dagoen pertsona-kopurua, lanerako adinean ez daudenen aldera.\nEta adierazi nahi duena da mendekotasun ratioa jaisten denean etxebizitzaren prezioa ere aldi berean jaisten dela.\nAditu gehiengoen arabera, pentsioak ordaintzeko banatze-sistema osasuntsua eta iraunkorra izatea da, finantza-arloan, mendekotasun-tasak 2,5 kotizatzaile ematen baditu, gutxi gorabehera, pentsionista bakoitzeko; eta 3ko tasatik gora finantzen bidegarritasunaren baldintza ezin hobeez hitz egin dezakegu. Espainian, 2007an, 2,7 izatera heldu zen, baina oraingo egoera benetan da larria: 1,9.\nComments Off on Etxebizitzaren prezioak hondoratzen jarraitzen du 2013an


Irlandako bandera - Wikipedia, entziklopedia askea.\n(«Irlandako Errepublikako bandera» orritik birbideratua)\nIrlandako bandera nazionala (irlanderaz: An Bhratach Náisiúnta, euskaraz Bandera nazionala) Irlandako Errepublikako bandera da. Hiru lerro bertikalez osatuta dago eta hiru koloreok ditu: berdea (makilaren alboan), zuria eta laranja. Lerro berdeak Irlanda gaelikoa eta katolikoa ordezkatzen du; laranjak, Gilen III.a Orangekoaren aldeko protestanteak; eta erdiko lerro zuriak berdearen eta laranjaren arteko topagunea adierazten du.\n1848an Thomas Francis Meagher irlandar nazionalistak diseinatu eta aurkeztu zuen.\nMultimedia: National flag of Ireland\nOrriaren azken aldaketa: 17 martxoa 2022, 10:47.


Kalkulua. Ariketa ebatziak :: Buruxkak Liburutegi digitala\nKalkulua. Ariketa ebatziak\nAhalegin berezia egin dugu ariketen ebazpenen urrats garrantzitsuenak argudiatzeko, bai ikuspuntu teorikotik bai ikuspuntu praktikotik. Esate baterako, urratsen azalpen teorikoa zegozkion definizio, propietate, teorema eta abarrekin lotu dugu, batzuetan errepikakorregia izan bada ere. Ikuspuntu praktikotik, urratsen azalpena aurreko emaitza ezagun batekin lotu dugu eta ez ditugu eragiketen urratsak baztertu, hau da, eragiketen sinplifikazioak, adierazpenen itxura-aldaketak eta abar, batzuetan kalkuluaren garapen luzatu bada ere. Horrez gain, kontzeptuak hobeto ulertzeko asmoz, liburua irudiekin hornitu dugu; guztira, 136 irudi tartekatu ditugu.\nHorrek bereiz dezake liburu hau besteetatik; hori izan da, bederen, gure helburu bat liburua aurrera ateratzeko.\nLiburu honetan gai hauek aurki ditzakezu: 1) Aldagai anitzeko funtzioak. 2) Aldagai anitzeko funtzioen diferentziagarritasuna 3) Aldagai anitzeko funtzioen analisi lokala. 4) Integral mugagabea. 5) Integral mugatua. 6) Integral anizkoitzak. 7) Ekuazio diferentzial arruntak.\nLiburu honek eta Analisi Matematikoa liburuak bat osatzen dute. Espero dugu liburu hau ere erabilgarria gertatzea zientzia-ikasleentzat.


Susa (hiria) - Wikipedia, entziklopedia askea.\n(«Susa (antzinateko herria)» orritik birbideratua)\n32°12′N 48°15′E / 32.2°N 48.25°E / 32.2; 48.2532°12′N 48°15′E / 32.2°N 48.25°E / 32.2; 48.25\nIrekiera K.a. 4000\nArtikulu hau persiar hiriari buruzkoa da; beste esanahietarako, ikus «Susa (argipena)».\nSusa (persieraz: شوش, Shush, ʃuʃ ahoskatua; antzinako grezieraz: Σοῦσα, ˈsuːsa ahoskatua; asirieraz: ܫܘܫ, Shush; antzinako persieraz: Çūšā; Bibliaren hebreeraz: שׁוּשָׁן, Shushān) Elamdar, Persiar eta Partiar inperioen antzinako hiria izan zen, Tigris ibaitik 240 kilometro ekialdera kokatua, gaur egungo Irango hego-mendebaldean. Gaur egun, antzinako hiritik, hondakin zelai handi bat baino ez da geratzen, baina badago hiri bat bere izenetik eratorria, Xux, gertu.\nSusa, eskualdeko kokaleku antzinakoenetako bat da, ziur aski K.a. 4. milurtekoan sortua. Beranduago Elamdar Inperioaren hiriburu bihurtu zen. Izena elamera dator, forma anitzetan idazten zen (Šušan, Šušun, etab...) eta, dirudienez, Susən ahoskatzen zen. Šušan babiloniar eta asiriar inperioek inbaditu zuten kanpaina bortitzetan. Babiloniar konkistaren ondoren, izena ez zen behar bezala interpretatu eta Šušan («lilia») hitz semitarekin lotua izan zen.\nBaliteke Ziro II.aren erregealditik (K.a. 559-K.a. 529) Persiar Inperioaren hiriburuetako bat izatea. Aldi berean, izena eman zion satrapiaren hiriburua ere izan zen, Susiana alegia. Susatik abiatu omen zen Xerxes I.a K.a. 481eko udan, Kritaliarantz (Kapadozia) Grezia konkistatzeko. Alexandro Handiak konkistatu zuen K.a. 331n.\nAtlas Digital del Imperio Romano: 22221\nGizateriaren ondare: 1455-001\nOrriaren azken aldaketa: 7 urtarrila 2022, 21:23.